بەدرێژایی مێژووی سیاسیی کورد، خەریکی حزب دروستکردن بووە، بەڵام هیچ یەک لەو حزبانە نەیانتوانیوە بگەنە ئامانجی دروستکردنی دەوڵەت، هەمیشە ئەو چەوساندنەوە و کارەساتانەی بەسەر کوردا دێن، هۆکارەکەی تەنیا بەوە دیاریکراوە کە کورد دوژمنی زۆرە، کەسیان بیری جیددیان لەوە نەکردۆتەوەم ئایا بۆ چێ هەمیشە دوژمنەکان دەرەقەتی کورد دێن و مێژووی کورد خۆی دووبارە دەکاتەوە.\nلەسەر دەمی کۆتاییهاتنی دەسەڵاتی سوڵتانە عوسمانییەکانەوە، تا ئێستا کورد لەرێگەی حزبایەتییەوە سیاسەت دەکات، بەڵام لەرووی فیکر و مەعریفەوە نەک هەر نەگەیشتۆتە قۆناغی نەتەوەیەکی کامڵ و خاوەن ئامانج، بەڵکو هەمیشە بۆ سەرکەوتن بەسەر دوژمندا پشتی بەشەڕکردن و سەرکەوتن تەنیا لەمەیدانی جەنگ بەسەر دوژمندا بەستووە. ئێستا سەردەمێکە کەبەرای شارەزایان، دەرفەتی باش بۆ دروستکردنی دەوڵەتی کوردی لەبارە، هەموومان دەبینین، کە رەتکردنەوەی دروستکردنی ئەو دەوڵەتە راستەوخۆ و ناڕاستەوخۆ لەلایەن بەشێک لە حزبە کوردیەکانە و دژایەتی ئەم ئامانجەی کە ساڵەهایە کورد لافاوی خوێنی بۆ رشتووە، زۆر جار لەهی ئەو دەوڵەتە شۆڤێنیانە زیاترە، کە بەشەکانی خاکی کوردستانیان بەرکەوتووە، ئایا هۆکاری ئەوە تەنیا دابەشبوونی حزبەکانە بەسەر بەرەی رۆژهەڵات و رۆژئاوا، یان قەیرانی نەبوونی ناسنامەی نەتەوەیی و کامڵنەبوونی فیکر و کەسایەتی هوشیارە؟ هەوڵدان بۆ دروستکردنی دەوڵەت و دژایەتیکردنەکەشی لەلایەن حزبە کوردیەکانەوە، هەڕەمەکییە و تێگەیشتن و روانینێکی قووڵ لەئارادا نییە، چونکە کورد هێشتا خاوەن هزری بنیاتنانی نەتەوە نییە. نەبوونی ئەم هزرە کاریگەریی لەسەر تەواوی خەباتی چەکداری و سیاسی هەیە. بۆ چی لەخۆمان ناپرسین، بۆ چی کورد گەورەترین نەتەوەی بێ دەوڵەتە لەسەر زەوی؟ یان بۆ چی هەمیشە کورد دەگەڕێتەوە بۆ لای دوژمنەکەی و چێژ لەژێر دەستی وەردەگرێت؟ ئەگەر داگیرکاریش لەئارادا نەبێت خۆمان، خۆمان دەچەوسێنینەوە. قسەیەکی حاشا هەڵنەگرە کە هەمیشە دووبارە دەکرێتەوە، کورد هێشتا خاوەنی عەقڵیەتی كامڵی نەتەوەیی نییە. لەبەر ئەوەی ئەو خەسڵەتانەی پێویستە لەنەتەوە یەکی زیندووداهەبن، وەکو یەك دەنگی و یەك ئامانجی، کورد بۆی گرنگ نەبووەو هێشتا نەهاتۆتە دی . هەموو سەرکردەو حزب و شۆڕشەکانی کورد، بە ئاشكرا و لێبڕاوانە دەوڵەتی نەتەوەیی و بیری سەربەخۆییان نەکردە ستراتیجی بزاڤی كورد و خواست و ئیرادەی تاکی کورد. ئەی تاکی کورد، کاتێک خۆی فکری ئازاد نییە و ئیرادەی ئازادکردنی فکریشی نییە، چۆن دەنگ بەبەرەو سەربەخۆیی چووندەدات و دروستکردنی دەوڵەتی بۆ گرنگ دەبێت ؟ کەسێک نەتوانێت فەزای بیرکردنەوەیەکی ئازاد، دوور لەچوار چێوەی ئایدۆلۆژیا و نەریتە باوەکان بۆ خۆی فەراهەم بکات، ئەو کەلتوورە هەڵتەکێنێت کەداگیرکار بۆی دروستکردووە، چۆن دەتوانێ بیر لەدروستکردنی خێزانێکی بەختەوەر و سەربەخۆ بکاتەوە. لەوێوە بۆ کۆمەڵگە و دەوڵەت. دروستکردنی دەوڵەت، بەر لەهەر شتێک پێویستی بەهوشیارکردنەوەی فیعلی تاکەکانی کۆمەڵگە هەیە.\nهوشیاریەک کەدرک بەئازار و چەوساندنەوە بکات، نەک چێژی لێوەرگرێت. هوشیاریەک کە توانای رووخاندن و بنیاتنانەوەی تێدابێت و دوور لەرق و کینەو بردنەوەو دۆڕاندن بێت. هوشیارییەک کە لەرەهابوون دوور بکەوێتەوە و بەردەوام لەخۆتازەکردنەوە دابێت، چونکە لەهزری بنیاتناندا، رق و کینە جێی نابێتەوەو دەرفەت بۆ بیرکردنەوە لە رق نییە.\nکاتێک تاک خۆی لەبیری دروستکردنی جوگرافیایەکی سەربەخۆ دانەبێت و لەرووی دەروونییەوە کۆیلایەتی و ژێردەستەیی تێنەپەڕاندبێت، چۆن دەتوانێت بیر لە دریاریکردنی جوگرافیایەک بکاتەوە بۆ دەوڵەت و خۆی وەک نەتەوەیەکی سەربەخۆی بێ کەموکورتی ببینێت، رەنگە وەک باوە و دەگوترێت ئەوە بەخەون ببینێت.\nتاک ئینتیمای بۆ خاک نییە. ئەوە نیشانەی خراپی دەسەڵات نییە بەڵکو نا هوشیاری تاک بە سیاسەتوانانیشەوە لەم وڵاتە، پیشاندەدات. کۆمەڵگەیەک بیرکردنەوەی ئازاد نەبێت، چۆن بتوانێت درک بەهەوڵدان بۆ خۆناسین بکات، کاتێک میللەتێک هوشیار نەبێت چۆن دەبێتە خاوەن ناسنامە و شوناسی نەتەوەیی، کە کۆڵەگەی دروستکردنی دەوڵەتە.\nبە روونی دەبینین کە میللەتی ئێمە ئەوەندەی سەرقاڵی روکەشە، ئەوەندە بیر لەرەهەندە رۆحی و ناوەکییەکانی ناکاتەوە کە دەتوانێت لەوێوە خۆی بناسێت. گەورەترین خواستی تاکەکان لەم کۆمەڵگەیە روکەشی رەتنەداوە و، هێشتا هەستەکردنی بە چەوساندنەوە نەگەیشتۆتە راددەیەک کە رای چڵەکێنێت، بیرکردنەوە لەدروستکردنی دەوڵەت لەوە هاکۆمەڵگەیەکدا گرنگی پێنادرێت، چونکە ئازادی و گۆڕانکاری بۆ کەسانێک گرنگ نییە کە لە حاڵەتی متبووندان. کورد خاوەنی زۆرترین داستان و ئەفسانەی قارەمانێتییە، بەڵام بیرمەند و رووناکبیری کەمە.\nهەمیشە بۆ تێکۆشان بەرەو ئامانجەکانی لەجیاتی فکر، چەکی خستۆتە گەڕ، هەر لەبەر ئەوەشە کە ئەنجامی شۆڕشەکانی دامەزراندنی دەوڵەت و سەربەخۆیی هەمیشەیی نەبووە.\nبۆ چی تائێستا کورد بەخاوەن بڕوانامە بەرزەکانیشیەوە، دروستکاری ناسنامەی سەربەخۆی نییە و بۆشی گرنگ نییە. خاوەن بڕوانامەکانی دکتۆراو پرۆفیسۆر و نووسەر و بەرپرس و تەنانەت رۆشنبیرانیش، بیر لەهەبوونی قەوارەیەک بۆ تاک ناکەنەوەو عەقڵیەتی خێڵ و عەشیرەتیان رەتنەداوە و هێشتا پاشگریناوەکانیان ناوی خێڵ و عەشیرەت و تایفەیە. ئەمە بەبێ جیاوازی بۆ هەموو حزب و ئەوانە کەخۆیان بەجیاواز دەزانن. ناسنامەی نەتەوەیی، سەرەتا هەست کردن و خۆناسینی تاکو وابەستە بوونیانە بەبیرکردنەوەیەکی ئازاد و دروستکردنی ناسننامەیەک کە سەرەتا خۆیان خۆیانی پێدەناسن، ئەنجا پێی لە گشت جیابکرێنەوە، هەستکردن و درککردنی نەتەوە، بەشێوەیەکی ڕێک، دوور لەجیاوازی سوننەتی و فەرهەنگی و زمان.\n251 جار خوێندراوه‌ته‌وه | Wednesday, July 4, 2018


پلاندانانی شاری - ویکیپیدیا، ئینسایکڵۆپیدیای ئازاد\nپلاندانانی شار، نەخشەکێشانی شوێنەکانی نیشتەجێ بوون: لە شارۆکەوە بۆ گەورە شاران// هۆنگ کۆنگ\nپلاندانانی شاری (English: Urban Planning)، پڕۆسەیەکی تەکنیکی و سیاسی پەیوەندیدار بە بەکارھێنانی زەوی، پاراستن و بەکارهێنانی ژینگە، خزمەتگوزاری گشتی، گەڵاڵەکردنی ژینگەی شار، بریتیی لە ئاو، ژێرخانی هاتوچوو بۆ ناوەوە و دەرەوەی ناوچە شارییەکان وەک تۆڕی گواستنەوە، پەیوەندییەکان و بڵاوکردنەوەیە. پلاندانانی شار هەروەها بۆ پلاندانانی شار و ناوچە، ناوچە، شارۆک و گوندیش دەگەڕێتەوە و لە جیهاندا بە شێوەیکی تێکەڵاو لەم بابەتانە دەناسرێتەوە. لە ڕاستێدا پلاندانانی شار بیچم و فۆرمی جۆراوجۆری هەیە و ڕوانگە و بەکارهێنانی هاوبەشی لە لەگەڵ گەڵاڵەکردنی شار هەیە. ئامانجی پلاندانانی شار ڕێکخستن و کۆنترۆلی گەشە کردن و گۆڕانی شارەکانە. بەتایبەت، پلاندانان لەسەر گۆڕانکاری سیستەمی گواستنەوەی ناوشار بۆ دڵنیایی لە دەستپێڕاگەیشتنی لەبار و باشترین بۆ گشت بەشەکانی ناوخۆی شار، جەخت دەکاتەوە. هەروەها دەتوانێ خۆی بۆ باشتر کردنی پێکهاتەی گەڕەکە شارییەکان و نۆژەنکردنەوەی بەشە ژاکاو و پرتوکاوەکانی شار تەرخان بکات. یەکێک لە گەورەترین کێشە و پەرۆشەکانی پلاندانەران، لەناوچەی داشاریەکانی(گەورەشار، داشار(دا؛ دایک Metro: Metropolitan) بە پەرەی خێراوە، پێشگرتن و بەربەست کردنی بەربڵاوی ئاستی شارە. هەندێک لە ناوچە داشارییەکانی ویلایەتە یەکگرتووەکانی ئەمەریکا وەک ئەتلانتا، هۆوستۆن، مینیاپۆلیس، سانت پاول و لۆس ئانجلێس بەرەو دەرەوە پەرەیان ستاندووە و لادان و لەناوچوونی بەربڵاوی زەوی و زاری گوندەکانی لێکەوتووەتەوە. ئەگەر ناتوانرێ بڵاوبوونەوەی ئاستی شار ڕابگیرترێ، دەبێ پلاندانان ڕێگاچارەیەک بۆ باشترین شێوەی بەڕێوەبردنی ئەو ناوچانەی پەرەیان ستاندووە دەستنیشان بکات.\n٣ لایەنە تەکنیکییەکانی پلاندانانی شار\n٤ پلاندانەرانی شار\nبەڵگەگەلێک لە پلاندانانی شار و گەڵاڵەکردنی کۆمەڵانێک لە ژیاری مێزۆپۆتامیا، دۆڵی ئیدوس، مینۆان و میسر کە مێژوویان دەگەڕێتەوە بۆ سێ هەزار ساڵی پێش زایین لە بەردەستدا هەیە. شوێنەوارناسان توێژینەوەیان لەسەر وێرانەکانی ئەم شارانە ئەنجام داوە و لەم ناوچانە شەقامە قیرتاوکراوەکانیان دۆزیوەتەوە کە بە گۆشەی ڕاست و بە شێوازێکی تۆری(Grid Pattern) دانراون. بیری ناوچەیەکی شاری پلان بۆ داڕێژراو لە ژیارە(شارستانیەت) جیاوەزەکاندا پێگەیشتووە و بەکاریان هێناوە. سەرەتا سەدەی ٨ی پێش زایین، دەوڵەت شارە یۆنانییەکان بۆ یەکەم جار بە پێی پلانی گۆشە ستونی(Orthogonal) یان وەک تۆڕ، دانران. لە ڕۆمی کەوناراش بە فێربوون لە یۆنانییەکانەوە، شێوەی پلانی گۆشەی ستونی بەکار هێنرا. پلاندانانی شار لە جیهانی ڕۆمی بۆ بەرگری عەسکەری و گونجان و ئاسایشی گشتی گەشەی کرد. هەروەها دوابەدوای پەرەستاندنی ئیمپراتۆریای ڕۆم، بیرۆکەکانی پلاندانانی شاریش پەرەیان ستاند و بە پووکانەوە و نزمبوونەوەی ئیمپراتۆریای ڕۆم، ئەم بیرۆکانە بەرەبەرە لەناوچوون. هەرچۆنێک بێت، زۆربەی گەورەشارەکانی ئەوروپا، هێشتا لەسەر ناوەندە شارییە پلان داڕێژراوەکانی ڕۆمی جێگیرن و پەرەیان ستاندووە. زۆرێک لە شارانی ئەوروپا لە سەدەکانی ٩ تا١٤ زایینی، ئۆرگانیک(ئەندامی) و بڕێک جار شێواو و شڵەژاو پەرەیان ستاند. ڕێنیسانس لە ئەوروپا دەستی کرد بە گەڕانەوە بۆ سەر هەندێک لەم بیرۆکانەی پلانسازی و گەڵاڵەکردن. لە ماوەی سەردەمی ڕۆشنگەری، چەند فەرمانڕەوایەکی ئەوروپی، هەنگاوگەلێکی بەرزەفڕانەیان بۆ دیسان گەڵاڵەکردنەوەی و نەخشەدانانی شارە پایتەختەکانیان هەڵگرت. لە سەردەمی کۆماری دووهەمی فەڕانساش، بارۆن ئوژێن هاوسمان(Baron Georges-Eugène Haussmann)، لەسەر ئەمر و سەرپەرشتی ناپلیۆنی سێیەم. نەخشەسازی و گەڵاڵەکردنی شاری پاریسی سەر لە نوێ بۆ پایتەختێکی مۆدێرنتر بە بولواری پان و پۆڕتر، ڕاست و درێژتر، ئەنجام دا. پلاندانانی شاری ئەوروپایی لە دنیای نوێدا بە یاسا ئیسپانییەکان بۆ هێند(ئەمەریکا و فیلیپینی ئەو دەم)، لە ماوەی سەدەی شانزەیەم بنیات نرا. پلاندانان و تەلارسازی لە سەدەی بیستەمدا لەگەڵ گۆڕانی پارادایم(Paradigm) ڕووبەڕوو بووەوە. شارە پیشەسازییەکانی سەدەی ١٩، بە شێوەیەکی بەربڵاو پەرەیان ستاند. خێرایی و ستایلی ئەم چێکراوە پیشەسازییانە تا ڕادەیەکی زۆر لەلایەن داخوازییەکانی بازرگانی کەرتی تایبەتەوە سەپێندرابوو. نالەبار بوونی رەوشی ژیانی شار بۆ کارکەرانی هەژار بەرز بووبووەوە و بە ئاشکرا وەک کێشەیەکی گشتی لێ هاتبوو. لە دەوروبەری ساڵی١٩٠٠، بیردۆزەوانان دەستیان دا بە گەشە پیدان بە مۆدێلەکانی پلاندانانی شار بە مەبەستی کەمکردنەوەی خەسارەکانی سەردەمی پیشەسازی بۆ شارمەندان بەتایبەت بۆ کرێکارانی کارگەکان و بەرهەڤ کردنی ژینگەیەکی تەندروست. لەم ماوەیەدا پلاندانانی شار دەستی کردووە بە پیشەیی بوونی خۆی. ئەنجومەنی پلاندانانی شار و شارستان ساڵی ١٨٩٩ بنیات نرا و یەکەم خولی وانەی زانکۆ لە پلاندانانی شار ساڵی ١٩٠٩ لە زانکۆی لیڤەرپوول پێشکەش کراوە. لە ساڵانی ١٩٢٠، بیرۆکەی مۆدێرنیزم و یەکسان کردن لە ئاستی پلاندانانی شار دەستی پێکرد و تا ساڵانی ١٩٧٠ی خایاند. زۆرێک لە پلاندانەران لەسەر ئەم باوەڕەن کە بیرۆکەکانی مۆدێرنیزم لە پلاندانانی شار بووە بە هۆی بەرزبوونەوەی ڕادەی تاوان و کوشت و کێشە کۆمەڵایەتییەکان. پلاندانەرانی شار هەنووکە پتر لەسەر تاکخوازی(Individualism) و جیاوازی(Diversity) لە ناوەندی شارەکان دەکۆڵنەوە.\nبیردۆزی پلاندانان، پیکهاتەیەک لە چەمکە زانستییەکان، پێناسە، پەیوەندییە ڕەفتاریی و گریمانەکانە کە پێکهاتەی زانستی(زانیاری- Knowledge) پلاندانانی شار پێناسە دەکات. هەشت بیردۆزی ڕەوشی پلاندانان هەن، کە ئەمڕۆکە وەک بیردۆزی سەرەکی ڕەوشی پلاندانان ماونەتەوە: ڕوانگەی مەنتیقی-گشتگیر(the rational-comprehensive approach )، ڕوانگەی بەرزبوونەوە(the incremental approach )، ڕوانگەی گواستنەوەیی(the transactive approach )، ڕوانگەی پەیوەندیی(the communicative approach )، ڕوانگەی داکۆکی(the advocacy approach)، ڕوانگەی ڕەوا بوون(the equity approach )، ڕوانگەی ڕادیکال( the radical approach) و ڕوانگەی هومانیست یان فێنۆمێنۆلۆجیکال(and the humanist or phenomenological approach).\nلایەنە تەکنیکییەکانی پلاندانانی شار[دەستکاری]\nلایەنە تەکنیکییەکانی پلاندانانی شار بەکارهێنانی زانستیی، پڕۆسە تەکنیکییەکان، سەرنج و ئەو تایبەتمەندییانەن وا لە نەخشەدانان بۆ بەکارهێنانی زەوی، دیزاینی شار، سەرچاوە سروشتییەکان، گواستنەوە و ژێرخانەکان بەشدارە. پلاندانانی شار بریتییە لە تەکنیکگەلێک وەک: پێشبینی زۆربوونی(گەشەکردنی) دانیشتووان، زۆنینگ(ناوچە ناوچەکردن-Zoning)، نەخشەکێشان و شیکاری جوگرافیایی، شیکاری فەزای پارک، ڕووپیوی دابین کردن ئاو، دەستنیشان کردنی شێوازەکانی گواستنەوە، ناسینەوەی داخوازییەکان بۆ خۆراک، تەرخانکردنی خزمەتگوزایی تەندروستی و کۆمەڵایەتی، شیکاری کاریگەری بەکارهێنانی زەوی.\nپلاندانەری شار کەسایەتییەکی پیشەییە کە لە بواری پلاندانانی شار بۆ مەبەستی باشترین کردنی کاریگەری بەکارهێنانی زەوی و ژێرخانەکان لە لایەن کۆمەڵەوە، کار دەکات. ئەوان پلان بۆ گەشە و بەڕێوەبردنی شار و ناوچە شارییەکان دادەڕێژن و بەگشتی شیکاری گونجان و لەباربوونی بەکارهێنانی زەوی و هەروەها ڕەوشی ئابوری، ژینگە و کۆمەڵایەتی دەکەن. لە پلاندانان بۆ کۆمەڵەیەک(چ بازرگانی، نیشتەنی، کشتوکاڵی، سروشتی یا بۆ ڕابواردن و سەیران)، پلاندانەرانی شار دەبێت ئاراستەیەکی بەربڵاو لە بابەتان وەک سەقامگیری(بەردەوامی- Sustainable)، پیسی هەوا، چڕی ترافیک و هاتوچۆ، تاوان و کوشتوبڕ، نرخی زەوی، یاسا و کۆدی زۆنینگ ڕەچاو بکەن. گرنگی هەبوونی پلانسازی شار لە سەدەی ٢١ لە هەڵکشان و بەرزبوونەوە دایە؛ چونکە کۆمەڵگەی مۆدێرن بەردەوام ڕووبەڕووی بابەت و کێشەگەلێک وەک بەرزبوونەوەی گەشەی دانیشتووان، گۆڕانکاری ئاووهەوا(کلیما) و گەشەی ناسەقامگیر دەبێتەوە.\nوەرگیراو لە «https://ckb.wikipedia.org/w/index.php?title=پلاندانانی_شاری&oldid=837588»\nئەم پەڕەیە دواجار لە ١١:١٠ی ١٢ی ئەیلوولی ٢٠٢١ نوێ کراوەتەوە.


قائیمقامیەتی سلێمانی؛ ماركێتی چوێسە دادەخرێت - تۆڕی میدیایی خەڵک\nلیژنە هاوبەشەكانی قائیمقامیەتی سلێمانی ڕایدەگەیەنێت ، بەهۆی سەرپێچیكردن لە مەرجەكانی تەندروستی و دانانی ئاوی لەدەبەنراو لەبەر تیشكی خۆر، ماركێتی چوێسە لە گەڕەكی بەكرەجۆ دادەخات.\nلیژنە هاوبەشەكانی قائیمقامیەتی سلێمانی بڵاویكردەوە، كە لیژنەی بەكرەجۆی سەربە لیژنەكەیان ، سەرجەم ئەو شوێنانە ئاگاداركراونەتەوە، كە ئاوی لەدەبەنراو لەبەر تیشكی خۆر و شوێنی پلەی بەرز دانەنێن، بەپێچەوانەوە ڕووبەڕووی رێكاری یاسایی دەكرێنەوە.\nڕاشیگەیاندووە، بەهۆی سەرپێچیكردن لە مەرجەكانی تەندروستی و دانانی ئاوی لەدەبەنراو لەبەر تیشكی خۆر، ماركێتی چوێسە لە گەڕەكی بەكرەجۆ داخرا و هەوكات بە فەرمانی قائیمقامی سلێمانی سەرجەم ئەو شوێنان دادەخرێن و خاوەنەكانیشیان ڕووبەڕووی رێكاری یاسایی دەكرێنەوە.\nخەڵك- بەهۆی پانەدنەبون بە مەرج و ڕێنماییەكانی كاركردن و هەبوونی پێداویستی جوانكاری ماوەبەسەرچوو، قائیمقامیەتی سلێمانی دوو ئارایشتگا دادەخات.…\n22 نیسان 2021 4.01 pm\nخەڵك سەرۆكی لیژنە هاوبەشەكانی قائیمقامیەتی سلێمانی ڕایدەگەیەنێت ، بەهۆی دانانی ئاوی لە دەبەنراو و لەبەر تیشكی…


كەركوك/22ی كانونی دووەم/ دەستەی مامۆستایانی دانەمەزراو بڕیاری خۆپیشاندانیاندا فۆتۆ: سۆران محەمەد\nدەستەی دەرچووانی دانەمەزراوی كورد لە كەركوك، بڕیاریدا كاتژمێر 10ی سبەی پێنجشەممە خۆپیشاندان بكەن دژی راگەیاندنی ناوی دامەزرێنراوان لەلایەن پەروەردەوە.\nئەو بڕیارەی دەستەكە، دوای ئەوە هات كە مۆڵەتی 72 كاتژمێریان دایە پەروەردە بۆ هەڵوەشاندنەوەی ئەو لیستی دامەزراندنەی كە 8ی كانونی دووەم رایگەیەنرا و بەپێی لیستەكە لانیكەم لەسەدا 62ی كۆی دامەزرێنراوان بەر عەرەب، كورد زیاتر لەسەدا 20 و توركمانیش زیاتر لەسەدا 17ی بەركەوت.\nسۆران عەبدولکریم، وتەبێژی دەستەی دەرچووانی دانەمەزراو، لە كۆنگرەیەكی رۆژنامەوانیدا ئەمڕۆ چوارشەممە، 22ی كانونی دووەم، وتی "ستەمێکی زۆر بەرامبەر کورد کراوە لەو دامەزراندنە، ناکرێت ئەو ناحەقییە بەرامبەر كورد قبوڵبكەین".\nكۆنگرەكە كە لە سەنتەری رۆشنبیری کەرکوک بەڕێوەچوو، تیایدا بڕیاردرا كاتژمێر 10ی سەرلەبەیانی سبەی پێنجشەممە لەبەردەم بینای پەروەردەی گشتی كۆببنەوە و خۆپیشاندان بكەن.\nوتەبێژی دەستەكە، وتی "دوای تێپەڕبون و تەواوبونی ئەو مۆڵەتەی بە پەروەردە درابوو، تائێستا هیچ گۆڕانکارییەک لە ناوەکان نەکراوە، بۆیە خۆپیشاندان دەكەین و داوای پشتگیری لایەنە سیاسییەكانیش دەكەین بۆ ئەو مەبەستە".\nدوای تەواوبونی ئەو مۆڵەتەی بە پەروەردە درابوو، تائێستا هیچ گۆڕانکارییەک لە ناوەکان نەکراوە\nپێشتر نوێنەرانی دەستەكە، چەند رێكارێكی تریان بۆ ئەو مەبەستە گرتەبەر، لەنێویاندا تۆماركردنی كساڵا لە دادگا و دەستەی دەستپاكی كەركوك.\nهاوكات لەسەر داوای هەریەكە لە بەرهەم ساڵح، سەرۆك كۆماری عیراق و عادل عەبدولمەهدی، سەرۆك وەزیرانی كاربەڕێكەر، خۆپیشاندانی یەكشەممەی رابردوو 19ی كانونی دووەم، بۆ هەمان مەبەست هەڵوەشایەوە و دوای ئەوەی بەڵێنی وردبینیی و پێداچونەوە بە ناوەكان درا.


سەرۆک ئۆباما گەیشتە ژاپـۆن و بڕیارە لەگەڵ سەرۆک وەزیری ئەو وڵاتە کۆببێتەوە\nسەرۆک ئۆباما لەگەڵ شینزۆ ئابێ سەرۆک وەزیری ژاپـۆن (ئەرشیفی وێنە)\nچاوەڕوان‌دەکرێت سەرۆک ئۆباما لەگەڵ شینزۆ ئابێ سەرۆک وەزیری ژاپـۆن کۆبـبێتەوە، ئەمەش لە میانەی سەردانەکەی بۆ ژاپـۆن بە مەبەستی بەشداریکردن لە کۆنگرەی وڵاتانی G7 کە لە 26 و 27 ی ئەم مانگە لەو وڵاتە بەڕێوەدەچێت.\nسەرۆکی ئەمەریکا ئەمڕۆ چوارشەممە گەیشتە فڕۆکەخانەی نێودەوەڵەتی لە شاری تۆکۆنامەی ژاپـۆن و بڕیارە لەوێوە بەرەو ناوچەی ئیسی- شیما بچێت تاوەکو بەشداری لە کۆنگرەکەی G7 بکات.\nبڕیاریشە ڕۆژی هەینی سەرۆک ئۆباما سەردانی هیرۆشیما بکات، ئەو شارەی ئەمەریکا لە کاتی شەڕی جیهانی دووەم لە ساڵی 1945 بە بۆمبێـکی ئەتۆمی لێی دا. بەم سەردانە سەرۆک ئۆباما دەبێت بە یەکەم سەرۆکی ئەمەریکا سەردانی هیرۆشیما بکات.\nهەروەها سەرۆک ئۆباما لەگەڵ سەرۆک وەزیری ژاپـۆن تاووتوێی کێشەی سەربازانی ئەمەریکا لەو وڵاتە دەکات کە ژمارەیەکیان تۆمەتبارکراون بەوەی تاوانیان ئەنجامداوە یان سەرپـێچـیان کردووە. پـێشتر شینزۆ ئابێ گوتویەتی ڕاستەوخۆ داوا لە سەرۆکی ئەمەریکا دەکات ڕێوشوێنی توند لە بەرامبەر سەربازانی ئەمەریکایی لە بنکەی لەشکری لە ئۆکیناوا بگیرێتەبەر.


پرشنگی گەلاوێژی دێموکرات نیشتمان ڕووناک دەکات\n17:27 - 17 گەلاوێژ 2719\nکوردستان میدیا: لە ساڵڕۆژی دامەزرانی حیزبی دێموکراتی کوردستانی ئێراندا ئەندام و لایەنگرانی حیزب، لە شارەکانی کوردستان و ئێران چالاکیی بەرینی تەبلیغییان بەڕێوە برد.\nبەپێی هەواڵی گەیشتوو بە ماڵپەڕی کوردستان میدیا، ئەندام و لایەنگرانی حیزبی دێموکراتی کوردستانی ئێران، لە شارەکانی کوردستان و ئیران بە ئەنجامدانی چالاکیی بەرینی تەبلیغاتی،٧٤ـەمین ساڵیادی دامەزراندنی حیزبی دێموکراتی کوردستانی ئێرانیان پیرۆز کرد.\nقارەمانانی دێموکرات لە شاری "دەڕەشار"، ڕۆژی چوارشەممە، ١٦ی گەلاوێژ، بە بڵاوکردنەوەی تراکت و پۆستێری تایبەت بە ٢٥ی گەلاوێژ و لۆگۆی هێزی پێشمەرگەی کوردستان، لە شوێنە گشتی و گرینگەکانی ئەو شارە وەک: "ئوردووگای سپای قودس، شوێنی گەشتیاریی سەراو، پارکی سەخرەیی ناوەندی شار، پارکی شارەداری، چوونە ژوورەوەی شار لە ئابدانانەوە و گردی بەناو سەربازانی گومناو" چالاکیی تەبلیغییان بەڕێوە برد.\nدروشمەکانی ئەو چالاکییە بریتی بوون لە: "حیزبی دێموکراتی کوردستانی ئێران ڕێکخەری بزووتنەوەی میللی دێموکراتیکی کوردستانی ئێرانە و ڕێگای حیزبی دێموکراتی کوردستانی ئێران ڕێگای ئازادیخوازییە".\nهەروەها نیشتمان دۆستانی دێموکرات لە ئەندیمێشک، ڕۆژی چوارشەممە، ١٦ی گەلاوێژ، بە بڵاوکردنەوەی تراکت و پۆستێری تایبەت بەو ڕۆژە و نووسینی دروشم لە شوێنەکانی: "چوونەژوورەوەی شار لە شووش دانیڵ بەرەو ناوەندی شار، ناوەندی فێرکاریی فەنی و حرفەیی".\nدروشمەکانی ئەو چالاکییە بریتی بوون لە: "٢٥ی گەلاوێژ ساڵیادی دامەزراندنی حیزبی دێموکراتی کوردستانی ئێران پیرۆز بێت، ڕێگای حیزبی دێموکراتی کوردستانی ئێران ڕێگای ئازادی خوازییە، ڕێگای شەهیدان قازی و قاسملوو و شەرەفکەندی درێژەی هەیە".\nهەروەها ئەویندارانی ئازادی لە گوندی "هەرسین"ـی سەر بە ناوچەی ژاوەرۆی مەریوان، بە ئەنجامدانی چالاکیی تەبلیغی و هەڵکردنی ئاڵای پیرۆزی کوردستان، یادی ٧٤ ساڵەی دامەزراندنی حیزبی دێموکراتی کوردستانی ئێرانیان بەرز ڕاگرت.\nدروشمەکانی ئەو چالاکییە بریتی بوون لە:"پیرۆز بێ ٢٥ی گەلاوێژ، سەردەکەوێت ڕاسان".


رێگاي ئێوه راپۆڕت » کۆمەڵکوژیی ئەرمەنەکان\nئەنجوومەنی پیرانی ئەمریکا کۆمەڵکوژی ئەرمەنەکانی لەکاتی جەنگی جیهانی یەکەم لەلایە ئیمپراتۆرییەتی عوسمانی بەجینۆساید ناساند، ئەوەش کاردانەوەی تورکیای بەدوای خۆیدا هێنا.\n29ـی تشرینی یەکەمی 2019 ئەنجوومەنی نوێنەرانی ئەمریکا بە 11 دەنگی نەخێر و 405 دەنگی بەڵێ کۆمەڵکوژی ئەرمەنەکانی بەجینۆساید ناساند. هەروەها رۆژی پێنجشەممەی رابردوو 11ـی کانوونی یەکەمی 2019 ئەنجوومەنی پیرانی ئەمریکاش بە هەمان شێوە رووداوەکەی بەجینۆساید ناساند.\nهەریەک لە ئاکپارتی، جەهەپە، مەهەپە و ئیی پارتی رەشنووسێکیان لەبارەی بڕیارەکە ئامادەکرد، بەڵام هەدەپە دەنگی نەخێری بەو رەشنووسە دا.\nپارتی دیموکراتی گەلان- هەدەپە دەنگی نەخێری دایە ئەو رەشنووسەی لەلایەن ئاکپارتی، جەهەپە، مەهەپە و ئیی پارتی ئامادەکرابوو و تێیدا ناڕەزاییان بەرامبەر بڕیاری ناساندنی کۆمەڵکوژی ئەرمەنەکان بەجینۆساید نیشاندا.\nهەدەپە لە راگەیێندراوێکی ئاماژەی بەوە کردووە رووبەڕووبوونەوەی کێشەکانی ئەم خاکە، ئەرکی گەلانی ئەم خاکەیە. ئەگەر خۆمان ئەم کێشانە بە ئازادی رادەربڕین چارەسەرنەکەین، لە لای دیکەوە بە مەبەستی جیاواز بەکاردەهێندرێن. نە رەشنووسەکەی پەرلەمانی تورکیا و نە بڕیارەکەی ئەمریکا راستییەکان نادۆزێتەوە و برینی ئەو کەسانە چاکناکاتەوە.\nپرۆسەی کۆمەڵکوژیی ئەرمەنەکان لە ساڵی 1915 تاوەکو 1923 لەلایەن ئیمپراتۆریەتی عوسمانی ئەنجامدرا و تێیدا یەک ملیۆن و نیو ئەرمەنی کوژران. تاوەکو ئێستاش 39 حکومەت و پەرلەمان کۆمەڵکوژیی ئەرمەنەکانیان بەجینۆساید ناساندووە و گرنگترین ناساندنیش لەلایەن یەکێتی ئەوروپاوە بوو. ئەو هەنگاوە کێشەیەکی دیپلۆماسی گەورەی لە نێوان تورکیا و یەکێتی ئەوروپا درووست کرد. کۆمەڵێک رێکخراوی جیهانییش کۆمەڵکوژیی ئەرمەنەکانیان وەک جینۆساید ناساندووە وەک: نەتەوە یەکگرتووەکان، پەرلەمانی ئەوروپا، ئەنجوومەنی ئەوروپا، ئەنجوومەنی کەنیسەی جیهانی و رێکخراوی مافی مرۆڤ.\nبرچسب ها : ئەرمەنی , ئەمریکا , تورکیا , کۆمەڵکۆژ , هەدەپە)


عیراق چۆن ئاسایشی ئاسمان و زەمینی دەپارێزێت؟ – Knwe.org\nسەرەکی » راپۆرت » عیراق چۆن ئاسایشی ئاسمان و زەمینی دەپارێزێت؟\nراپۆرتی؛ تەحسین تەها چۆمانی\nعیراق نیازی بەهێزكردنی سیستمی سەربازی و ئاسمانیی هەیە، بۆ ئەوەش چەند پڕۆژەیەك لەئارادایە كە لەڕێیەوە بەغدا كاری بۆ دەكات.\nكڕینی سیستمی مووشەكیی\nعیراق تا ئاستێك لەڕووی لۆجستییەوە لە چەند ساڵی رابردوودا پڕچەك كراوە، ئەمەش وایكردووە كەمتر كێشەی كەرەستەی سەربازی و چەكی گەورەو مامناوەندو بچووكی هەبێت، بەڵام ئەوەی ئێستا عیراق چاوی لێیەتی (سیستمی مووشەكیی بەرگرییە)، بەڵام پێناچێت ئەم پرسە بۆ عیراق بەو رادەیە ئاسان بێت. ئێستا لە ناوچەكەدا و لە وڵاتانی هاوسێی عیراق، وەك سعودیە و توركیا و ئێران، ململانێیەكی بەهێزی كڕینی چەك هەیە. عیراق پێیوایە لەڕووی زەمینییەوە دەتوانێت ئاسایشی خۆی بپارێزێت، بەڵام ئاسمانەكەی كۆنترۆڵكراو نییە و لەژێر مەترسیدایە.\nفەرماندەی هێزی ئاسمانیی عیراق، دوو مانگ لەمەوبەر رایگەیاند: لە ماوەی دوو ساڵی داهاتوودا سیستمی مووشەكیی پێشكەوتوو دەهێنینە وڵات، كە باشتر بێت لە هی وڵاتانی ناوچەكە.\nئاسایشی ئاسمانی عیراق\nلە ماوەی دوو ساڵی رابردوودا، كڕینی سیستمی مووشەكیی بەرگریی بۆ عیراق، بۆتە یەكێك لە پرسە گرنگەكان، عیراق دەیەوێت ئاسمانی خۆی بپارێزێت، ئەوەش وەك بەشێك لە پاراستنی سەروەریی خاكی خۆی دەبینێت، لە ماوەی چەند ساڵی رابردووداو بەتایبەت لە دوای شەڕی داعش، ئاسمانی عیراق، بۆتە ئاسمانی سوڕانەوەی فڕۆكەی جەنگیی بەشێكی زۆری وڵاتان، كە هەندێكیان بێ رێگەپێدان سنووری ئاسمانی عیراق دەبەزێنن و چالاكیی سەربازیی؛ دەكەن، بەهۆی هێرش و تۆپبارانەكانیشەوە، دەیان هاووڵاتی مەدەنی بوونەتە قوربانی. بەغدا لەسەر ئەم پرسە چەندینجار هۆشداریی داوە، بەڵام گوێ بەهۆشدارییەكان نەدراوە.\nئێستا ئەنجومەنی نوێنەرانی عیراق لەڕێگەی لیژنەی ئاسایش و بەرگرییەوە، كاردەكەن بۆ ئەوەی ئەو پرسە لە ئەنجومەنی نوێنەران زیاتر تۆخبكەنەوە. لەوبارەیەشەوە عەبدولخالق عەزاوی ئەندامی لیژنەی ئاسایش و بەرگریی ئەنجومەنی نوێنەرانی عیراق، دەڵێت: «زۆرینەی كێشەكانی ئێستای وڵات پەیوەستە بە سنووری ئاسمانییەوە، كە بەردەوام لەژێر هەڕەشەدایە».\nعیراق روو لە كێ دەكات؟\nیەكێك لەو كێشانەی، كە رەنگە روبەڕوی عیراق ببێتەوە لە پرسی كڕینی سیستمی بەرگریی موشەكیی ئاسمانی، ئەوەیە داخوازییەكەی دەخاتە بەردەم كێ، روسیا، یان چین یان ئەمریكا؟ عیراق لە دەیەی حەفتاكانی سەدەی رابردووەوە پشتی بە چەكی سۆڤێت و یوگسلاڤیا بۆ ئەم پرسە بەستووە، بەڵام لە دوای پرۆسەی ئازادیی لە ساڵی 2003، عیراق سەكۆی مووشەكەكانی تێكشكا و ئەمریكاش بووە شوێنگرەوەی ئەو وڵاتانە.\nكڕینی سیستمی مووشەكیی بەرگریی ئاسمانی لە روسیا یان ئەمریكا، لە دوو لایەنەوە بۆ عیراق ئاسان نییە، یەكەم، پەیوەندیی بە توانای سیستمەكەوە هەیە، ئەویتریش پەیوەندیی بە پرسە سیاسییەكەوە هەیە، كە ئەمەیان لایەنە ئاڵۆزەكەیەتی. توركیای دراوسێی عیراق، تائێستاشی لەگەڵدابێت لە گرێكوێرەی كڕینی سیستمی بەرگریی روسیا (ئێس400) رزگاری نەبووە، ئەمریكا لەسەر كڕین و تاقیكردنەوەی مووشەكەكە، گەمارۆی سەربازیی خستۆتەسەر.\nعیراق، رەنگە هەمان شتی بە دوو دیوی جیاوازدا بۆ دووبارەببێتەوە، یەكەم: لەبەرئەوەی رەنگە خودی ئەمریكا رێگەنەدات عیراق دەست بۆ سیستمی مووشەكیی بەرگریی روسی (ئێس400) ببات، بەوپێیەی هەردوو لایەن لە رێكەوتنێكی ستراتیژیدان لە چەندین لایەنەوە، بەتایبەت لایەنی ئەمنی، بۆیە عیراق هەر هەنگاوێك بەو ئاڕاستەیە بگرێتەبەر، رەنگە روبەڕوی سەپاندنی گەمارۆی هەمەلایەن ببێتەوە لەلایەن ئەمریكاوە. پرسێكی پڕ كێشەتر ئەوەیە، كە لەلایەن بەشێكی زۆری هێزە عیراقییەكان، بەتایبەت شیعەكان، زیاتر خواستی كڕینی (ئێس400)ی روسیایان هەیە، (تا پاتریۆتی) ئەمریكی.\nوێڕای ئەوەی، كە داعش لە عیراق شكستی پێهێنراو كۆتایی هات، بەڵام ئەوەی هێشتا كۆتایی نەهاتووە و یەكێكە لە مەترسییە بەردەوامەكان، پاشماوەی چەكدارانی داعشە، كە لە چەندین ناوچەی جیاواز هێرشی هەمەلایەن دەكەنە سەر هێزە ئەمنییەكان.\nسوپای عیراق، بەو پێكهاتەیەی ئێستای، توانای روبەڕوبونەوەی مەترسییەكانی هەیە، بەڵام ئەمە بەو مانایە نییە، كە مەترسییەكە بە جددی وەرنەگرێت. تایبەت بەوە، مستەفا كازمی سەرۆك وەزیرانی عیراق، دەڵێت: «ئەمساڵ گرنگیی زیاتر بە دەزگای دژەتیرۆری عیراق دەدەین».


لە ڕۆژى جیهانیى ڕادیۆدا گرنگیى ڕادیۆ و مێژووى یەکەم ڕادیۆ کوردییەکان بخوێنەرەوە – History Of Kurd\nHome / مێژووى جیهان / شارستانیەت / لە ڕۆژى جیهانیى ڕادیۆدا گرنگیى ڕادیۆ و مێژووى یەکەم ڕادیۆ کوردییەکان بخوێنەرەوە\nلە ڕۆژى جیهانیى ڕادیۆدا گرنگیى ڕادیۆ و مێژووى یەکەم ڕادیۆ کوردییەکان بخوێنەرەوە\nزريان احمد 2017-02-13\tشارستانیەت, مێژووى جیهان لێدوان نووسین ناچالاککراوە لە لە ڕۆژى جیهانیى ڕادیۆدا گرنگیى ڕادیۆ و مێژووى یەکەم ڕادیۆ کوردییەکان بخوێنەرەوە 2,985 Views\nبەهۆی ئەو ڕۆڵەی کە لە گەیاندنی هەواڵی ڕۆژو پێشکەشکردنی زانیاری و ڕێنمایی و ڕیکلامکردن و بەبازاڕکردندا هەیبووە، نەتەوە یەکگرتووەکان ماوەی پێنج ساڵە ڕۆژی ١٣ی شوباتی هەموو ساڵێکی کردووەتە ڕۆژی جیهانی پەخشی ڕادیۆیی.\nئەگەرچی یەکەم پەخشی ڕادیۆیی کوردی ساڵی ١٩٣٩ لە شاری بەغدا دەستیپێکرد، بەڵام بەوتەی ئەمیر حەسەن پور ڕۆژنامەنووس و لێکۆڵەری شاری مهاباد یەکەم پەخشی ڕادیۆیی کوردى لە ساڵی١٩٢٣بووە لە یەکێتی سۆڤیەت و تا ساڵی ١٩٢٩ی خایاندووە.\nدەڵێن زۆر جار گوێچکەکان پێش چاوەکان عاشق دەبن کاتێک سیحری دەنگ دەبێتە فڵچە و وێنەی ڕەنگاوڕەنگ لە ناخماندا دەنەخشێنێت.\nڕادیۆ ئەو داهێنانە بوو کە ڕووی مێژووی بۆ هەتاهەتایە گۆڕی و بەشێکى لە ژیانی ڕۆژانەی هاوڵاتیان داگیرکرد، هەرکەسێک چەند دووریش بێت دەتوانێت گوێ لە ڕادیۆ بگرێت.\nئەگەرچی زۆرێک لەو بڕوایەدان کە پەخشی ڕادیۆیی پاشەکشێى کردووە و گوێگرانی کەمبوونەتەوە، بەڵام نەتەوە یەکگرتووەکان بۆچوونێکى تری هەیە و بۆ زیندووهێشتنەوەى پەخشى ڕادیۆیى ڕۆژێکی جیهانی بۆ دیاریکردووە.\nلە ٢٠١٢وە ڕۆژى ١٣ شوباتى هەموو ساڵێک کراوەتە ڕۆژى جیهانیى پەخشى ڕادیۆیى، ئەوە لە کاتێکدایە کە هۆکارەکانى پەیوەندیکردن و بیستن و بینین بەهۆى پێشکەوتنى تەکنەلۆژیاوە هێجگار زۆربوون.\nبەڵام تا ئێستاش ڕادیۆ ڕۆڵی لەدەستنەداوە و وێستەگانی ڕادیۆ لە جیهاندا ڕۆژ لەدواى ڕۆژ ڕوو لەزیادبوونن، هێشتا سەدان ملیۆن کەس بۆ بەدەستخستنى هەواڵى ڕۆژ و زانیاری و ڕێنمایی و تەنانەت لە بوارى ڕیکلام و بەبازاڕکردنیشدا سوودى لێدەبینن.\nداهێنەرێکی ئەمریکی بەناوى لی دی فۆرست لە شاری نیویۆرک گۆرانییەکی لە شانۆگەرییەکدا پەخشکرد.\nدەوترێت یەکەم پەخشی ڕادیۆیی کوردی دەگەڕیتەوە بۆ ساڵی ١٩٣٩ کە لە شاری بەغدا دەستیپێکرد و بەرنامەکانی ڕاستەخۆ پەخش دەکران.\nبەڵام بەوتەی ئەمیر حەسەن پور ڕۆژنامەنوس و لێکۆڵەری شاری مەهاباد یەکەم پەخشی ڕادیۆیی کوردى لە ساڵی١٩٢٣بووە لە یەکێتی سۆڤیەت و تا ساڵی ١٩٢٩ی خایاندووە.\nساڵی ١٩٤١ش ئینگلیزەکان بۆ دژایەتیکردنی ئەڵمانیای نازی بەشی کوردی ڕادیۆی یافایان کردەوە و ژمارەیەک کەسایەتی وەک گۆرانی شاعیر و ڕەفیق چالاک کاریان تیادا کردووە.\nپەخشی ڕادیۆی کوردی تارانیش لە ٢٥ى تشرینی دووەمی ساڵى ١٩٤٦ دەستیپێکرد، سەرەتا ماوەى پەخشەکەى تەنها ١٥ خولەک بووە و دواتر کاتەکەى زیاد کرا.\nوێستگەی ڕادیۆی یەریڤان لە ساڵی ١٩٥٥دا، بە پێنجەم پەخشی ڕادیۆیی کوردى دادەنرێت کە ئەویش لەسەرەتادا ماوەى پەخشەکەى تەنیا ١٥ خولەک بووە.\nلەسەردەمی جەمال عەبدولناسر سەرۆکی پێشووتری میسردا، ئێزگەیەکى کوردی لە ساڵی ١٩٥٧ لەشاری قاهیرە کرایەوە، دواتر و لە پایزی ١٩٥٨دا ڕادیۆی کوردى لە شاری کرماشان کرایەوە و ڕادیۆى کوردى تاران داخرا.\nدواى دوو ساڵیش لە دەستپێکردنى شۆڕشى ئەیلول بە ژمارەیەک ئامێرى سەرەتاییەوە ڕادیۆى دەنگى کوردستان لە ساڵى ١٩٦٣دا لە ناوچەى باڵەکایەتى دەستى بە پەخشى خۆى کرد.\nڕادیۆ کاریگەریی گەورەی لە مێژووی گەلاندا گێڕاوە و هەر لە ڕێی ڕادیۆشەوە بوو کاتێک بڵێسەی دەستپێکردنی ڕاپەڕینە جەماوەرییەکەى ساڵى ١٩٩١ لە باشووری کوردستان دژ بە حکومەتی بەعس ڕاگەیەندرا، لە عێراقیشدا هەر کاتێک کودەتای سەربازیی بووبێت، یەکەم دەزگا ڕادیۆ بووە کە هەواڵی سەرکەوتنی کودەتاکەی لێوە ڕادەگەیەنرا.\nلە شەوانی بێ کارەبایدا، کەم بێت یان زۆر ڕادیۆکان بێدەنگی ماڵەکان دەشکێنن و پڕ دەنگ و ئاوازیان دەکەنەوە، لەناو ئۆتۆمبیلەکانیش، هیچ کەس ناتوانێت دەسبەرداری بێت.\nPrevious دوا روو بە رووبوونەوەی بابانییەكان لەگەڵ كاربەدەستانی عوسمانی دا \nNext ڤیدیۆ: مێژووی سەرهەڵدانی دراوی کانزایی و کاغەز لە جیهاندا\nشاژنه نزینگا.. دیوارێكی پۆڵایین به ڕووی داگیركاران


عێراق چاودێریکردنی منداڵانی چه‌كدارەكانی داعشی به‌سه‌رداكه‌وتووه\nبارگرانیی ناسینەوە و داڵده‌دان یان گەڕاندنەوەی منداڵە بەجێهێڵدراو یان بێسەرپەرشته‌كانی شەڕکەرانی بیانیی داعش کەوتۆتە سەرشانی عێراق.\nهێزەکانی عێراق ئەم کچە چیچانیەیان لە موسڵ دۆزیەوە لەکاتی ئۆپەراسیۆنی وەدەرنانی رێکخراوی 'دەوڵەتی ئیسلامی' (داعش)دا لە شارەکە. [خاوەنی وێنە: شانەی میدیای جەنگیی عێراق]\nدوایئەوەی هێزەکانی عێراق رێکخراوی "دەوڵەتی ئیسلامی" (داعش)یان لە موسڵ وەدەرنا، تراژیدیایه‌كی مرۆیی كه‌وته به‌رچاوی هەموان، كه منداڵانی بەجێهێڵدراو یان بێسەرپەرشتی شەڕکەرانی بیانیی گروپەکە کە بەجێهێڵدراون بۆ به‌رگریكردن له خۆیان.\nبەرپرسێکی عێراق وتی هێزەکانی عێراق نزیکەی 12 منداڵی بیانییان دۆزیوەتەوە کە تا ئه‌م ساته‌ش بەتەنیا لە شەقامه‌كانی شارەکەدا ده‌سوڕێنه‌وه و زۆربەیان وادەردەکەون لە باوكودایكی ئاسیایی بن و هیچ شتیك سەبارەت بە چارەنوسی دایك و باوکیان نازانن.\nدۆزینەوەی ئەو منداڵانە کە زۆربەیان عەرەبی نازانن، کێشەیەکی بێوێنەیان بۆ حکومەتی عێراق دروستکردووە.\nوەزارەتی کارو کاروباری کۆمەڵایەتی منداڵەکانی بۆ خانەی بێسەرپەرشتان گواستۆتەوە لە بەغدا تا ئه‌وكاته‌ی دەتوانرێت بگەڕێندرێنەوە بۆ وڵاتی خۆیان و بدرێنەوە به کەسوکاریان کاتیك بەباشی بناسرێنەوە.\nوتەبێژی وەزارەتەکە، عەمار مونعیم، بە دیارونای وت منداڵەکان لە نەتەوەی جیاوازن لە نێویاندا چیچانی، ئەفغانی، تاجیکی و چینی.\nوتیشی بەپێی فەرمانی دادگای نەوجەوانان لە عێراق، حکومەت ئەو منداڵانە دەپارێزێت و شوێنی حەوانەوەیان بۆ دابیندەکات لە خانەی بێسەرپەرشتان هەتا دەناسرێنەوە و دەدرێنەوە بە وڵاتی خۆیان.\nناسینەوەی منداڵانی داعش\nمونعیم وتی: "چەند منداڵێك بەڕێكه‌وت دۆزراونەتەوە لەکاتی راپۆرتی تەلەفزیۆنیدا سەبارەت بە بارودۆخی عێراق کە لە کەناڵێکی بیانیدا پەخشکرابوو."\nوتیشی کەسوکاری منداڵێکی چیچانی کە ونبوبوو لە تەلەفزیۆندا ناسیانەوە کە وای لە حکومەتی چیچان کرد بە فەرمی داوای گەڕاندنەوەی ئەو و منداڵانی تر بکات کە لەهەمان بارودۆخدان.\nوەزیری کارو کاروباری کۆمەڵایەتی، محەمەد شایا سودانی، رونیکردەوە ئەو منداڵانە وەك قوربانی خێزانە تیرۆریستیەکان ئەژماردەکرێن.\nوتوێژی نێوان دوو وڵاتەکە پێشتر بووەتە هۆی رادەستکردنەوەی پێنج منداڵی چیچانی بۆ حکومەتی چیچان کە نێردرابوون بۆ خانەی بێسەرپەرشتانی عێراق دوایئەوەی لەلایەن کەسوکاریانه‌وه ناسرانەوە، ئەمەش هەوڵێك بوو کە بە هەماهەنگی شانەی قەیرانی عێراق ئەنجامدرا.\nسەرۆکی دەسەڵاتی گوزەرانی ژنان و منداڵان لە وەزارەتی کارو کاروباری کۆمەڵایەتی، عەبیر چەلەبی، وتی وەزارەتەکە کاردەکات لەگەڵ رێکخراوی هاوکاری منداڵانی سەربە نەتەوە یەکگرتووەکان و لیژنەی نێودەوڵەتی خاچی سور بۆ چاودێریكردنی منداڵە بیانیەکان کە لە موسڵ دۆزراونەته‌وە.\nچەلەبی بە دیارونای وت: "دەسەڵاتەکە فریاگوزاری سەرەتایی و چاودێریی بۆ ئەو منداڵانە دابینکردووە بۆ یارمەتیدانیان تا زاڵبن بەسەر ئەو نەهامەتییەی تێیکەوتون پێشئەوەی بنێردرێن بۆ په‌ناگای حکومی بۆ منداڵان."\nوتیشی وەزارەتەکە کاردەکات بۆ رادەستکردنەوەی منداڵە ناسراوەکان بە خێزانەکان یان وڵاتەکانیان و ئاماژەشی دا بەوەی ئەو منداڵانەی هیچ ناسنامەیه‌كیان نیە وەك کەسانی بێ خزموکەس ئەژماردەکرێن بەپێی یاساکانی عێراق.\nرونیشیکردەوە: "رێکاری یاسایی لەم کەیسانەدا پێویستی بە پیشاندانی روخساریان هەیە لەسەر تۆڕە کۆمەڵایەتیەکان و میدیای فەرمی و دواتر چاوەڕونکردن بۆ ساڵێك. ئەگەر هیچ کەس نەیتوانی لەم ماوەیەدا بیانناسێتەوە ئەوا ناسنامه‌ی نوێیان پێدەدرێت لەلایەن وەزارەتەوە.\nدەروونناسی عێراقی، محەمەد عەبدول حەسەن، بە دیارونای وت: "دۆزینەوەی منداڵانی داعش لە موسڵ تەنیا بەشێکی کەمی کێشەکەیە." ئاماژەشی دا بەوەی کێشە گەورەکە ئەوەیە منداڵان لە هەموو جێگایەك لە تیرۆریستان لەدایك دەبن.\nسەبارەت بە چارەنوسی ئەو منداڵانە پرسیاری کرد: "ئایا پێوسیتە لەلایەن حکومەتی عێراقەوە لەخۆبگیرێن و لە خانەی بێسەرپەرشتاندا چاودێری بکرێن تا بتوانن بگەڕێنەوە دۆخی ئاسایی و ببنە هاوڵاتی عێراقی، یان پێویستە بگەڕێندرێنەوە بۆ وڵاتی خۆیان و ببنە بۆمبی تەوقیتکراو؟"\nوتی ئەوە کێشەیەکە پێویستی بە دیدی کۆمەڵگایەکی هۆشیار و چارەسەری حکومەتێکی بەرپرسیار هەیە و ئاماژەشی دا بەوەی پێویستە عێراق داوای یارمەتی لە نەتەوە یەکگرتووەکان بکات بۆ دۆزینەوەی چارەسەرێکی گونجاو کە لایەنی مرۆیی لەبەرچاو بگرێت.\nعەبدول حەسەن وتی: "منداڵێك کە لە دایك و باوکێکی تیرۆریست لەدایك ببێت لەو بارودۆخانەدا بێگومان داهاتویەکی رەشی دەبێت."\nوتیشی ئەگەر مافی مرۆڤ و رێوشوێنی گەورەکردنی منداڵ پەیڕەونەکرێن، ئەو منداڵە رەنگە بۆ ئەوە پێبگات تا ببێتە تیرۆریستێکی داهاتوو.\nعەبدول حەسەن داوای چارەسەرێکی کرد کە هۆكاره بنەڕەتییه‌كه‌ی كێشه‌كه لەبەرچاوبگرێت "بۆئەوەی توشی سەرسوڕمان نەبین بە بینینی منداڵان وەك قوربانی لە بەرەکانی شه‌ڕدا."\nهه‌روه‌ها ئاماژەی كرد بە رۆڵی رێکخراوەکانی سەر بە نەتەوە یەکگرتووەکان لە هێنانه‌كایه‌ی سەرچاوەکانی فێركردن لە سەرانسەی جیهاندا کە کۆتایی دێنێت بە هەژمونی ئایدۆلۆژیای توندڕەوی و بەرزکردنەوەی ئاستی میانڕەوی.\nبەگوێرەی هەڵسەنگاندنی عەبدول حەسەن بۆ بارودۆخەکە، عێراق بەباشی ئامادەیە بۆ ئەنجامدانی ئەرکی دانانی بەرنامەی گێڕانەوەی منداڵان بۆ دۆخی ئاسایی بە هاوکاری لەگەڵ رێکخراوەکانی کۆمەڵگای مەدەنی.\nلەناوبردنی ئایدۆلۆژیای توندڕەوی.\nئایدیۆلۆژیای توندڕەوی لە هەموو هۆکارێکی تر بەهێزترە.


ناوەڕۆکی کتێبەکەت لە ساڵی٢٠١٣ دا\nتۆ بەرەو ئەو ژوورە ئەڕۆیت کە کتێبخانەکەتی تیایە، لەسەری سەرەوەی کتێبخانەکەت کتێبێکی تەپوتۆزایی ئەبینیتەوە. تۆ کتێبەکە ئەگری بەدەستەوەو کەمێ فووی لێ ئەکەیت و بەدەست پاکی ئەکیتەوە، هەتا ناوی کتێبەکەت دەکەوێتە بەرچاو. لە کتێبەکە نوسراوە: (کتێبێك لە بارەی ژیانی منەوە). کە لەلایەن خۆتەوە نوسراوە سەبارەت بە ژیانی خۆت هەتا ئەمڕۆ/ ئێستا.\nکاتێك کە کتێبەکە ئەکەیتەوەو نوسراوەکانی خۆت ئەخوێنیتەوە هەستت چۆنە؟. ئایا هەست ئەکەیت کە ناوەڕۆکی کتێبەکەت بەو شێوەیە نوسیوە کە ئێستا دڵخۆشی و ەرکەوتنی بەدواوەیە یان هەست بە نا ئومێدی ئەکەیت کە نەتتوانیوە بە شێوەیەك بێت کە سەرکەوتن و دڵنیا بوونی دەروونیت پێببەخشێ.\nئێستا وا خەریکە بەرەو کۆتایی ساڵی ٢٠١٢ ئەڕۆین و پێدەخەینە ساڵی نوێ. کاتی ئەوە هەتووە کە هەڵسەنگاندنێك بکەین بۆ کارەکانمان بۆ بوچونەکانمان بۆ سەرکەوتن و سەرنەکەوتنەکانمان. ئێستا وەختی ئەوە هاتووە سەیرێکی ئەو ئاوێنەیە بکەین کە پشتەوەمان/ ڕابردومانی پێئەبینین و بزانین چیمان بەجێهێشتووە.\nپێویستە ڕابردوومان وەك مامۆستایەكی زیرەك تەماشابکەین، نابێ ڕەخنە لەو بارە بگرین کە ئێستا ئێمەی تیا ئەژین. ڕەخنە گرتن لە ئێستامان مانای وایە ڕەخنە لە هەموو ئەو شتانە ئەگرین کە ئێستا هەمانە، لەبەر ئەوەی ئێمە خۆمانین ئەوەمان بەرهەم هێناوە کە هەمانە.\nپێویست ناکا زۆر توندیش بین لەگەڵ خۆماندا، لەباتی ئەوە ئەتوانین کار بۆ ئەوە بکەین کە ساڵی نوێ ساڵێکی باشتر بێ بۆمان. ئەگەرچی ئەم ساڵمان ساڵێکی پڕ لە ڕەنج و نارەحەتی بوبێ ئەتوانین هەوڵ بدەین و تەرکیزمان بخەینە سەر ساتە خۆشەکانمان ئەگەر کەمیش بوبێ.\nلە ئێستاوە ئەبێ دەست بکەیت بە نوسینەوەی کەپیتاڵێکی نوێ لە کتێبەکەتدا. ئەو کاغەزانەی کە بەتاڵن ئەبێ پڕبکرێنەوە. ئەتەوێ چیان تیا بنوسی؟ بێگومان زەحمەتە کە ئامانجێك بنوسی کە نەتبێ.\nخۆت لە خۆت بپرسە: ئەو شتە چیە کە هەتا ئێستا نەمکردووە بەڵام کردنی ئاسانە و بەرەو سەرکەوتن و دڵخۆشیم ئەبات، ژیانم ئەگۆڕێ؟\nلەوانەیە وەڵامی ئەم پرسیارەت لە ساڵی داهاتوودا وەربگریت. ئەگەر شتێك بێ کە نوسیبێت و خوازیاربیت کە بیکەیت و ئامانجەکەی باش بوو ئەوا ساڵی نوێت ساڵی ٢٠١٣ بەسەرکەوتوی و دڵخۆشیەوە بەڕێ ئەکەیت و کتێبەکەت ئەبێتە هۆی ئومێد بەخشین و بەهێزبوونی دەروونت.


یەکەم پوختەی مێژوو 17 – Kurdi Sorani Standard (KSS) | Biblica\nیەکەم پوختەی مێژوو 17 – Kurdi Sorani Standard (KSS)\nیەکەم پوختەی مێژوو 17:1-27\nبەڵێنی خودا بۆ داود\n1پاش ئەوەی داود لە کۆشکەکەی نیشتەجێ بوو، داود بە ناتانی پێغەمبەری گوت: «من لێرە لە کۆشکێکی دروستکراو بە داری ئورز نیشتەجێم و سندوقی پەیمانی یەزدانیش لەژێر چادردایە.»\n2ناتانیش بە داودی گوت: «هەموو ئەوەی لە دڵتدایە بیکە، چونکە یەزدانت لەگەڵە.»\n3بەڵام هەر لەو شەوەدا فەرمایشتی خودا بۆ ناتان هات:\n4«بڕۆ بە داودی بەندەم بڵێ: ”یەزدان ئەمە دەفەرموێت: ئەو کەسە تۆ نیت کە ماڵێک بۆ نیشتەجێبوونم بنیاد دەنێت. 5لەو ڕۆژەوەی کە ئیسرائیلم لە میسر دەرهێناوە هەتا ئەمڕۆ لە ماڵدا نیشتەجێ نەبووم، بەڵکو لە شوێنێکەوە بۆ شوێنێکی دیکە چووم، هەر لەنێو چادری پەرستندا بووم. 6لە هەموو هاتوچۆکردنەکانم لەگەڵ هەموو ئیسرائیل، ئایا هیچ قسەیەکم کرد لەگەڵ یەکێک لە ڕابەرەکانی ئیسرائیل، ئەوانەی فەرمانم پێکردن بۆ ئەوەی شوانایەتی گەلەکەم بکەن، ’بۆچی ماڵێکتان لە داری ئورز بۆ دروستنەکردووم؟‘ “\n7«ئێستاش ئاوا بە داودی بەندەم بڵێ: ”یەزدانی سوپاسالار ئەمە دەفەرموێت: من تۆم لە شوانایەتی مەڕەوە برد و تۆم کردە فەرمانڕەوای ئیسرائیلی گەلەکەی خۆم. 8لەگەڵتدا بووم بۆ هەر شوێنێک چووبیت و هەموو دوژمنەکانی تۆم لەبەردەمت بڕیوەتەوە. ئێستا ناوێکت بۆ دروستدەکەم وەک ناوی گەورەکان کە لەسەر زەوین. 9شوێنێکیش بۆ ئیسرائیلی گەلەکەم دیاری دەکەم و دەیچێنم و لە جێی خۆی نیشتەجێی دەکەم، ئیتر وەک پێشوو بێزار ناکرێن و خەڵکانی ناڕەوا نایانچەوسێننەوە، 10وەک ئەو سەردەمانەی ڕابەرم لەسەر ئیسرائیلی گەلەکەم دادەنا. منیش تۆ لە دەستی هەموو دوژمنەکانت دەحەوێنمەوە.\n«”پێت ڕادەگەیەنم کە یەزدان خۆی ماڵت بۆ دروستدەکات. 11کاتێک ژیانت تەواو دەبێت و دەچیتە پاڵ باوباپیرانت، من وەچەکەت دادەمەزرێنم، ئەوەی لەدوای خۆت لە کوڕەکانت دەبێت، پاشایەتییەکەی جێگیر دەکەم. 12ئەو ماڵێکم بۆ بنیاد دەنێت و منیش بۆ هەتاهەتایە تەختەکەی جێگیر دەکەم. 13من دەبمە باوکی ئەو و ئەویش دەبێتە کوڕی من. خۆشەویستییە نەگۆڕەکەم بۆ ئەو داناماڵرێت، هەروەک چۆن دامماڵی لەوەی لەپێش تۆ بوو. 14بۆ هەتاهەتایەش لە ماڵەکەم و لەناو پاشایەتییەکەمدا دایدەنێم، هەتاهەتایە تەختەکەی جێگیر دەبێت.“»\n15ئینجا ناتان بەپێی وشەکانی ئەم سروشە قسەی لەگەڵ داود کرد.\n16ئەوسا داودی پاشا چوو و لەبەردەم یەزدان دانیشت و گوتی:\n«یەزدانی پەروەردگار، من کێم و بنەماڵەکەی من کێیە کە تۆ بەم پایەیەت گەیاندووم؟ 17ئەی خودایە، تۆ هێشتا ئەمەت بە کەم زانی، هەر لەبەر ئەوە هاتیت بۆ ئەوەی سەبارەت بە ئایندەی ماڵی ئەم بەندەیەت بەڵێنی گەورەتر بدەیت. ئەی یەزدانی پەروەردگار، بە کەسێکی پایەبەرز داتنام و تەماشات کردم.\n18«ئیتر داود چی زیاتر بە تۆ بڵێت کە بەندەکەتت پایەدار کردووە؟ چونکە تۆ بەندەکەی خۆت دەناسیت. 19ئەی یەزدان، تۆ لە پێناوی بەندەکەت و بە خواستی دڵی خۆت ئەم کارە گەورەت کردووە، بۆ ئەوەی ئەم هەموو بەڵێنە گەورانە بزانرێن.\n20«ئەی یەزدان، کوا هاوتای تۆ؟ بێجگە لە تۆ خودایەک نییە لە هەموو ئەوەی بە گوێی خۆمان گوێمان لێبووە. 21هەروەها کێ وەک ئیسرائیلی گەلەکەی تۆیە؟ ئەم گەلە تاکە نەتەوەیەکە لە زەویدا کە خودا هات بۆ ئەوەی گەلێک بۆ خۆی بکڕێتەوە، بۆ ئەوەی ناوێک بۆ خۆی دابنێت و کاری مەزن و سامناک بکات، بە دەرکردنی نەتەوەکان لەبەردەم گەلەکەت، ئەوەی لە میسر بۆ خۆت کڕیتەوە. 22ئەی یەزدان، تۆ گەلی ئیسرائیلت بۆ هەتاهەتایە کردە گەلی خۆت و تۆش بوویتە خودایان.\n23«ئەی یەزدان، ئێستاش ئەو بەڵێنەی سەبارەت بە بەندەکەت و بە ماڵەکەی فەرمووت، با بۆ هەتاهەتایە بچەسپێت. هەروەک فەرمووت ئاوا بکە، 24بیچەسپێنە، تاوەکو بۆ هەتاهەتایە ناوت مەزن بێت و بگوترێت: ”یەزدانی سوپاسالاری خودای ئیسرائیل، خودای ئیسرائیلە!“ با ماڵی داودی بەندەشت لەبەردەمتدا جێگیر بێت.\n25«ئەی خودای من، بۆ بەندەکەی خۆتت ئاشکرا کرد کە ماڵێکی بۆ بنیاد دەنێیت، لەبەر ئەمە بەندەکەت ئازایەتی لە خۆیدا بینی لەبەردەمتدا نزا بکات. 26ئەی یەزدان، تۆ خودایت، بەڵێنی ئەم چاکەیەت بە بەندەکەت داوە. 27ئێستاش ڕەزامەندی بفەرموو بۆ ئەوەی ماڵی بەندەکەت بەرەکەتدار بکەیت، تاوەکو بۆ هەتاهەتایە لەبەردەمت بێت، ئەی یەزدان، چونکە تۆ بەرەکەتدارت کردووە و بۆ هەتاهەتایە بەرەکەتدار دەبێت.»\nKSS : یەکەم پوختەی مێژوو 17


هه‌رێمی كوردستان و کۆمارى ئیسلامى ئێران ڕێككه‌وتنامه‌یه‌ك له بواری خوێندنی باڵا ئیمزا ده‌كه‌ن\n2018-12-12 [01:47 AM]\nبەڕێوەبەرایەتى ڕاگەیاندنى وەزارەت له‌راگه‌یه‌نراوێكدا رایگه‌یاند، بۆ زیاتر په‌ره‌پێدانی په‌یوه‌ندییه‌كانی نێوانیان وەزاره‌تی خوێندنى باڵا و توێژینەوەى زانستى حکومەتى هەرێمى کوردستان له‌گه‌ڵ كۆماری ئیسلامی ئێران ڕێكه‌وتنامه‌یه‌ك له بواری خوێندنی باڵا ئیمزا ده‌كه‌ن.\nئەمڕۆ چوارشەممە وەزیرى خوێندنى باڵا و توێژینەوەى زانستى هه‌رێم له‌گه‌ڵ مورتەزا عەبادى سەرکونسوڵى کۆمارى ئیسلامى ئێران لە هەولێر و وەفدێکى هاوڕێى كۆبووه‌وه.\nله‌م كۆبوونه‌وه‌یه‌دا جوان جه‌لال شه‌ریف به‌ڕێوه‌به‌ری گشتی فه‌رمانگه‌ی نێردراوان و په‌یوه‌ندییه ڕۆشنبیرییه‌كان ئاماده‌یبوو.\nمورتەزا عەبادى سەرکونسوڵى کۆمارى ئیسلامى ئێران لە هەولێر، دوای ئه‌وه‌ی سوپاسی ئه‌و پێشوازییه‌ی كرد، خۆشحاڵی خۆشی پیشاندا، كه په‌یوه‌ندیه‌كانی وڵاته‌كه‌ی له‌گه‌ڵ هه‌رێمی كوردستان به‌ره‌وپێشچونی باشی به‌خۆیه‌وه دیوه.\nله ته‌وه‌رێكی دیكه‌ی دیداره‌كه‌دا، گفتوگۆ له‌باره‌ی چۆنیه‌تی به‌رده‌وامیدان و په‌ره‌پێدانی په‌یوه‌ندییه‌كان كرا، بۆ ئه‌وه‌ش بڕیاردرا وه‌زاره‌تی خوێندنی باڵا و توێژینه‌وه‌ی زانستی ڕێككه‌وتنامه‌یه‌ك له‌گه‌ڵ زانكۆكانی ئێران ئیمزا بكات. هه‌روه‌ك له به‌شێكی دیكه‌ی كۆبونه‌وه‌كه‌دا، گفتوگۆ له‌باره‌ی كردنه‌وه‌ی پێشانگه‌ی تایبه‌تی ناساندنی تواناكانی زانكۆكانی كۆماری ئیسلامی ئێران له هه‌رێمی كوردستان كرا، كه وا بڕیاره له ڕۆژانی داهاتودا بكرێته‌وه.


چۆن بتوانرێت به‌سه‌ر كێشه‌كانی په‌یوه‌ندی نێوان سێكس و شه‌كره‌دا زاڵ بن\n23/1/2019 09:26 AM\nزۆرجار ژیان له‌گه‌ڵ شه‌كره‌ی جۆری دوو ئاسان نییه، به‌ڵام ئه‌وه‌ی كه بزانین ئه‌م نه‌خۆشییه چ كاریگه‌رییه‌كی له‌سه‌رمان ده‌بێت باشتر ده‌توانین چاره‌سه‌ری بكه‌ین.\nشه‌كره ده‌توانێت له‌سه‌ر خۆراك كاریگه‌ری دابنێت. كۆنترۆڵی قه‌ندی خوێن یه‌كێك له‌و كارانه ده‌بێت كه ڕۆژانه ده‌بێت له‌بیریدا بن. هه‌روه‌ها له‌وانه‌یه ده‌رمانێك به‌كاربهێنن كه كاریگه‌ری له‌سه‌ر حه‌زتان بۆ سێكس ببێت.\nهه‌روه‌ك كۆنترۆڵی شه‌كر گرنگه، هه‌بوونی سێكسی باشیش ده‌توانێت كوالیتی ژیانتان باشتربكات و هه‌واڵی باش ئه‌وه‌یه كه ده‌توانن كێشه‌كانی سێكس به ساده‌یی چاره‌سه‌ربكه‌ن. ئه‌گه‌ر شه‌كری خوێنتان به‌رزه‌و كۆنترۆڵ نه‌كراوه، ده‌توانێت زیانی ده‌ماری هه‌بێت كه یه‌كێك له كاریگه‌رییه‌كانی ده‌توانێت له‌سه‌ر ئه‌ندامه‌كانی سێكس بێت. ئه‌وه‌ش له پیاواندا ده‌بێته هۆی كێشه‌ی ڕه‌پبوون و له ژناندا ده‌بێته هۆی كێشه‌كانی وشكبوونی زێ، كێشه‌ی ورووژان، ئێشی كاتی سێكس و كه‌مبوونه‌وه‌ی حه‌ز.\nچه‌ندین ڕێگه‌چاره بۆ ئه‌م كێشه‌یه هه‌یه، به‌ر له هه‌رشتێك شێوه ژیانێكی ته‌ندروست ده‌توانێت كاریگه‌ر بێت. شه‌كری خوێن كۆنترۆڵ بكه‌ن، چالاكیتان زۆر بێت، خواردنی ته‌ندروستتر بخۆن و بڕوا به‌خۆیی و وزه‌تان زۆرتر بكه‌ن.


ئاوی گەرم یان سارد؟\nهەردوو ئاوی گەرم و سارد سوود و زیانیشیان هەیە. ئاو سەرچاوەی ژیانە، خواردنەوەی زۆر پێویستە بۆ لەش بە حوکمی ئەوەی سەدا حافتای پێکهاتەی لەشی مرۆڤ پێکدەهێنێت، بەڵام بابەتێک هەیە جێی پرسیارە ئەویش؛ ئاوی گەرم یان سارد بخۆینەوە؟\nبە گوێرەی پێگەی پۆڵد سکای؛ لەگەڵ بەرزبوونەوەی پلەی گەرما ئەم پرسیارە زۆر بە گوێمان دادێ، بە تایبەتی بەھۆی ئەوەی شارەزایان و زانایان بوونەتە دوو بەرە بۆ ئەم بابەتە.\nھەندێ لە شارەزایان دەڵێن؛ خواردنەوەی ئاوی گەرم سوودی ھەیە بۆ لەش گرنگترین سوودەکانی بریتیە لە؛ یارمەتی ھەرسکردن دەدات و دڵەڕاوکێیی کەم دەکاتەوە، بە پێچەوانەوە ھەندێکی تر لە شارەزایان ئاماژە بەوە دەکەن ئاوی سارد پلەی گەرمی لەش دادەبەزێنێت و یارمەتی کێش دابەزین دەدات.\nلێرەدا ھەردوو سوود و زیانی ئاوی گەرم و سارد باس دەکەین.\nسوودەکانی ئاوی گەرم؛ کەم کردنەوەی ئازار، کەمکردنەوەی دڵەڕاوکێ، حەسانەوەی لەش، دژایەتی ھەڵئاوسانی ناو زار دەکات، چاڵاککردنی سوڕی خوێن، دەردانی ژەھر لە لەش.\nمەترسییەکانی ئاوی گەرم؛ پلەی گەرمی لەش بەرز دەکات، توانای بیرکردنەوە کەم دەکات، ھەڵئاوسانی خانەکانی مۆخ زیاد دەکات، کاریگەری لەسەر نوستن ھەیە، نابێت دوای وەرزشکردن بخورێتەوە.\nسوودەکانێ ئاوی سارد؛ ھاوسەنگکردنی پلەی گەرمی لەش، زیانی تیشکی خۆر کەم دەکات، یارمەتی دابەزینی کێش دەدات بە کەمکردنەوەی چەوری ورگ، کاریگەرە دوای وەرزش.\nمەترسیەکانی؛ سستکردنی سوڕانەوەی خوێن، زیادکردنی بەڵغی ناو کۆئەندامی ھەناسە، زیادکەدنی مەترسیەکانی توشبوون بە ھەڵئاوسانی زار.\nلە کۆتاییدا: بۆمان دەردەکەوێت ئاوی سارد و گەرم سوود و زیانیان ھەیە، بۆیە پێویستە ھیچ یەکێکیان بە بەردەوامی یان زۆر نەخورێتەوە، دەبێت باڵانسێک لە نێوانیان دابندرێت و بە گوێرەی پێویستی لەش بخورێنەوە، ئەڵبەت سەردانکردنی دکتۆر باشرە بۆ زانینی خواردنەوەی ئەو ئاوەی کە لەشت پێویستیەتی.


بێ سنوور، سنوورئاوەڵا\nرۆمان وەک دەگوترێ کراوەترین ژانرە و رەنگە هەر ئەمە بێت بووەتە هۆی ئەوەی سەرنجڕاکیشترینیشیان بێت. نووسەر دەتوانێ بە گوێرەی داهێنان و توانای خۆی زۆر توخمی دی تێکەڵ بەم ژانرە بکا و، لەم رێگایەوە داهێنانی نوێی تیا بکا. بێهۆ نیە بە درێژایی مێژووی رۆمان، دەبینین ئەم ژانرە گەلێک بەرگی پۆشیوە.\nکراوەیی، رێگای پاراستن\nلە سەردەمێکدا تەنیا کتێب هەبوو و تەلەفزیۆن و رادیۆ، خوێندنەوەی کتێبێک یاخود دیتنی بەرنامەیەک و بیستنی وتارێک دەیتوانی بۆ هەمیشە بە بیروەباوەڕێک باوەڕمەندمان بکات. باوەڕمەندییەک کە سەرتاسەری ژیانمان بکا بە شوێنی کایە و رمبازێنی خۆی.\nسنوورەکان هەموویان دەستکردن\nسنوورەکان هەموویان دەستکردن، لەبەر ئەوەی هەر هەموویان مرۆڤ دروستی کردوون. گەر سەیری مێژوو بکەین دەبینین جاری وایە سنوور لە سەر بنەمای تایفە چێکراوە، جاری تر لە سەر ئیمپڕاتوری، جار وایە لە سەر ئایین و لەسەر زمان و دوواتر لە سەر نەتەوە.\nجووڵەی شاراوە و ئاشکرا\nدۆخی داخراو ئەو دۆخەیە تێیدا هێزەکان دەکەونە ئاستێکی وەک یەک لەبەرامبەر یەکتردا، یاخود دۆخێکە هێزی سەرەکی چارەسەری لانیە و هێزەکانی بەرامبەریش ناتوانن دۆخەکە بە لایەکدا ببڕنەوە. لە وەها هەلومەرجێکدا هەموو شتێک رادەوەستێ و قەیرانێکی قووڵ زاڵدەبێ.\nهەر سێکیان سەردانی هەمان چاخانە دەکەن. ریک لە دووای سەعاتی پێنجی ئێوارە. لە سەر سێ کورسیی جیاجیایش دادەنیشن. بە سێ بزەی جۆراوجۆرەوە و بە سێ تەسبێحی رەنگ رەش، پەمەیی و سوورەوە. سەر دادەخەن و لە کاتێکدا خێراخێرا دنکەکان لە نێوان پەنجەکانیاندا سووڕدەخۆن، بە دەنگێکی نە زۆر بەرزەوە داوای چایی دەکەن.


ئێران بووەتە چەقی میدیای بەرخۆدان/ڕاگەیاندنی مەقاوەمەت بەهێزە - Mehr News Agency\nAP ١٤٠٠ Tir ١٩ ١٦:٣٨\nNews Code 38139\nبە پێی ڕاپۆرتی ئاژانسی هەواڵی مێهر، سەید حەسەن نەسروڵا، ئەمینداری گشتی حزبوڵڵای لوبنان لە وتەدانێکدا ڕۆژی ذووشەمەی ڕابردوو ئاماژەی دایە چەند خاڵی جیاواز لەسەر گرینگایەتی میدیا و ڕاگەیاندنی بەرخۆدان لە تەواوکردنی سەرکەوتنەکانی بەرخۆدان .\nسەید حەسەن نەسروڵا ئاماژەی دا کە وەرزێکی نوێ لە هاوکێشەی میدیایی و شەڕی دەروونی خەریکە دروست دەبێت. و پڕۆسەی میدیایی و شەڕی ڕاگەیاندن خەریکە دەچێتە قۆناغێکی نوێ کە دەبێ بە تایبەتمەندی نوێ و هاوڕێژ بێت لە گەڵ لایەنەکانی بەرانبەردا.\nڕەنگە ئەمە یەکمجار بێت کە ئەمینداری گشتی حزبوڵڵا جەخت دەکاتە سەر گرینگایەتی میدیا و شەڕی دەروونی و تۆڕە کۆمەڵایەتییەکان و ڕۆڵیان لە سەرکەوتن و زەوکردنەوەی دەستکەوتەکانی بەرخۆدان دەکات.\nئاژانسی هەواڵی مێهر بۆ لێکدانەوەی شەڕی میدیایی زلهێزەکانی جیهان وگرینگایەتی میدیای بەرخۆدان کۆڕبەندێکی سازدابوو بە بەشداریی ژمارەیەک لە میدیاکانی جیهان و ناوچەکە و ئامادەبوونی کارناسان و شرۆڤەکارانی پرسەکانی ناوچەکە.\nئەدەبیاتی میدیای بەرخۆدان پەرەی سەندووە\nمەهدی عەززیزی، سەرنووسەری هەواڵی دەرەوەی ئاژانسی هەواڵی مێهر، لەم کۆربەندەدا وتی: سەید حەسەن نەسروڵا ، ئەمینداری گشتی حزبوڵای لوبنان چەندین خاڵی گرینگی سەبارەت بە گوفتمانی بەرخۆدان خستەڕوو و وتی ئەگەر میدیاکانی بەرخۆدان نەبونایە سەرکەوتن و دەستکەوتەکانی بەرەی بەرخۆدان بۆ رای گشتی بڵاو نەدەکرایەوە.\nزیادیشی کرد: بەرخۆدان ئەمەیە کە لە ماوەی دوو دەیەی رابردوودا و بە تایبەتی پاش شەڕی 33ی ڕۆژە لە ساڵی 2006 ئێمە جگە لە وەی کە بینیمان هاوسەنگیەکی مەیدانی هەیە لە نێوان بەرەی بەرخۆدان و دوژمنەکانیان، بە ڕوونیش ئەوەمان بینی کە ئەدەبیاتی میدیایی بەرخۆدانیش بەهێز بووەتەوە.\nلە ئێستادا دەبێ ئێمە بۆ بەهێزکردنەوە و بەرزکردنەوەی ئاستی گوفتمانی میدیایی بەرەی بەرخۆدان پیویستیان بە هەوڵی زیاتر هەیە.\nشەڕێکی گشتگیر لە لایەن ئیمپراتوری میدیایی جیهان\nلەم کۆڕەدا سەید ڕەزا سەدر حسێنی، کارناس و شرۆڤەکاری پرسەکانی ناوچەکە و جیهان وتی: لە ئێستادا ئێمە لە گەڵ شەڕێکی میدیایی گشتگیر لە لایەن ئیمپراتوری میدیایی نێودەوڵەتی بە سەرۆاکەیتی زایۆنیزمی جیهانی بووینەتەوە.\nمیدیاکانی بەرخۆدان لە ماوەی دوو دەیەی ڕابردوودا و بە تایبەت پاش شەڕی 33 ڕۆژەی ڕژێمی زایۆنی دژی بەرخۆدانی لوبنان پێشکەوتنی بەرچاویان بووە.\nسەدرولحسێنی زیادی کرد: پاش شەڕی 33 ڕۆژە و لە یەکەمین ڕۆژەکانی ئەم شەڕەدا بوو کە شەڕکەرەکانی ڕژێمی زایۆنی بینای کەناڵی ئەلمەناریان بوردومان کرد.\nئەمە لە حاڵێکدایە کە لەو کاتەدا ئەلمنار تەنیا میدیای بەرخۆدان بوو. دوای دوو خولەک کەناڵی ئەلمەنار دەستی کرد بە پەخشی بەرنامەکان و بڵاوکردنەوەی راستییەکانی شەڕ.\nئەوەشی وت کە نیزامی چەوسێنەر بەو ئەنجامە گەیشتووە کە بەرەنگاریی میدیایی چی دیکە ڕێگایەکی یەک لایەنە نییە و ئیدی ئەوان ناتوانن ئەو جۆرەی کە دەیانەوێت، ڕاستییەکان بگۆڕن و چەواشەکاری بکەن بۆ ڕای گشتی.\nزیادیشی کرد کە ئەمریکاییەکان و زایۆنیست زانیویانە کە میدیاکانی سەر بە میحوری بەرخۆدان کاریگەریی زۆریان هەیە و بەهێزن.\nسەبارەت بە کەناڵی ئەلمسیرەی یەمەنیش وتی: ئێستا کە راستترین و دروست ترین هەواڵ و وێنە و ڤیدیۆ و ڕاپۆرت لە شەڕی ناهاوسەنگی یەمەن لەم کەناڵە بۆ جیهان بڵاو دەبێتەوە.


هه‌واڵێك له ژیان گرنگتر! PUKmedia یەکێتیی نیشتمانیی کوردستان\nهه‌واڵێك له ژیان گرنگتر!\nبیروڕا 04:07 PM - 2021-05-18\nپه‌ناخوازێكی رۆژهه‌ڵاتی كوردستان له‌به‌رده‌م باره‌گای نه‌ته‌وه یه‌كگرتوه‌كان خۆی سووتاند.\nبۆ ئه‌م هه‌واڵه، كۆمه‌ڵێك په‌یامنێر (كه به‌داخه‌وه)، گواستنه‌وه‌ی هه‌واڵه‌كه‌یان له گیانی مرۆڤێك له‌لای بایه‌خدارتر بوو.\nله ئاكاری كاری رۆژنامه‌نوسیدا، نابێت هیچ رۆژنامه‌نوسێك گیانی خۆی بۆ هه‌واڵێك بخاته مه‌ترسیه‌وه، به‌و واتایه‌ی ژیان له هه‌واڵه‌كه گرنگتره.\nئه‌م په‌نابه‌ره بانزین ده‌كات به‌جه‌سته‌یدا، دواتر چه‌رخ له‌گیرفانی ده‌رده‌هێنێت، ئه‌مه‌ش له‌به‌رده‌م كامێرا و لایڤی سۆشیالمیدیا! خۆی سووتاند، ئه‌وانیش بۆ گواستنه‌وه و هه‌واڵێك، فریای ئه‌وه نه‌كه‌وتن ژیانی مرۆڤێك بخه‌نه پێش هه‌واڵێك.\nله‌كاتێكدا ده‌كرا، رزگاركردنی ژیان و گیانی ئه‌و په‌نابه‌ره، بكرێته هه‌واڵ و بابه‌تێكی گرنگ له چوارچێوه‌ی ئاكاری پیشه‌یی رۆژنامه‌نوسی! دواتریش چه‌ندین گۆشه‌ی كاركردن بدۆزنه‌وه و میدیا بكه‌نه فشار بۆ گه‌یاندنی داواكه‌ی بۆ نه‌ته‌وه‌یه‌كگرتوه‌كان.\nكاری میدیاكار و رۆژنامه‌نوس به‌بێ ئاكاری پیشه‌كه، لاسه‌نگه، پیشه‌یه‌كه به‌ر له هه‌ر شتێك له خزمه‌تی مرۆڤایه‌تیدایه.\nجیاوازی چیبوو له‌نێوان فه‌رامۆشكردنی كه‌یسی ئه‌و په‌نابه‌ره له‌لایه‌ن نه‌ته‌وه‌یه‌كگرتوه‌كان و ئه‌و فه‌رامۆشی و نه‌زانیه‌ی كۆمه‌ڵێك میدیاكار له‌به‌رده‌م خۆسوتاندنی مرۆڤێكدا كردیان.\nله‌وه‌ش نه‌شیاوتر، بڵاوكردنه‌وه‌ی دیمه‌نی خۆسووتاندنه‌كه‌بوو، له‌هه‌ندێك په‌یج و ئه‌كاونتی ئه‌و سایت و پێگانه و به‌لۆگۆی كه‌ناڵه‌كانیانه‌وه!! ، ئه‌م بڵاوكردنه‌وه‌یه‌ش یه‌كسانه به بایه‌خداركردنی لایك و ڤیو له ئاست به‌های ژیان و مرۆڤایه‌تی!.\nئه‌گه‌ر تێروانینی میدیاكار ئه‌وه‌بێت هه‌واڵێك له ژیانی مرڤێك به به‌هاتره، ئه‌وا شایانی ئه‌وه نییه هه‌ڵگری نازناوی رۆژنامه‌نوس و میدیاكار بێت، چجای له كه‌ناڵێك كاری رۆژنامه‌نوسی بكات.\nئه‌م روداوه و زۆری تریش پێمان ده‌ڵێت: ئه‌م پیشه‌یه به‌بێ ئاكاری رۆژنامه‌نوسی و یاساكانی په‌یوه‌ستدار مه‌ترسین بۆسه‌ر به‌های مرڤایه‌تی و كۆمه‌ڵگه.\nروداوی خۆسوتاندنی ئه‌مڕۆ 18-5-2021، ی په‌نابه‌رێك له هه‌ولێر و له‌به‌رده‌م باره‌گای نه‌ته‌وه یه‌كگرتوه‌كان، به‌ر له‌وه‌ی هه‌واڵ بێت، ئه‌وا وانه‌یه‌ی ناجۆره له‌كاری میدیایی كوردیدا.


كۆبوونه‌وه‌كانی لووتكه‌ی G20 له وڵاتی ئه‌رجه‌نتین كۆتایی هات\nكۆبوونه‌وه‌ی لووتكه‌ی جی 20 جه‌ختی له‌سه‌ر پابه‌ندبوون به جێبه‌جێكردنی ڕێككه‌وتننامه‌ی ژینگه‌ی پاریس و ئه‌نجامدانی چاكسازی له ڕێكخراوی بازرگانیی جیهانی كرده‌وه. ئه‌مریكا و چینیش ئاگربه‌ستی بازرگانییان بۆ ماوه‌ی سێ مانگ ڕاگه‌یاند.\nكۆبوونه‌وه‌كانی لووتكه‌ی G-20 له وڵاتی ئه‌رجه‌نتین كۆتایی هات و، به‌پێی ڕاگه‌یه‌ندراوی كۆتایی "پرسه‌كانی ئه‌نجامدانی هه‌ماهه‌نگی و، ژێرخانی گه‌شه‌پێدان و، ستراتیژی خۆراك و یه‌كسانیی ڕه‌گه‌ز، به وردی تاووتوێی كراون".\nله ڕاگه‌یه‌ندراوه‌كه‌دا كه له 31 خاڵ پێكهاتووه، جه‌خت له‌سه‌ر ئابووریی نێوده‌وڵه‌تی و، گرنگیی پابه‌ندبوون به شیرازه‌ی نێوده‌وڵه‌تی كراوه‌ته‌وه. ئه‌وه‌ش دووپات كراوه‌ته‌وه كه نابێت یاساكانی بازرگانیی نێوده‌وڵه‌تی وڵاتان بخاته دۆخی لاوازه‌وه.\nڕاگه‌یه‌ندراوی كۆتایی لووتكه‌ی جی 20 "له‌گه‌ڵ ئه‌وه‌ی داوای كردووه به‌شێكی ناوه‌ندی بازرگانیی جیهانی چاكسازیی تێدا بكرێت، هاوكات جه‌ختی له‌سه‌ر جێبه‌جێكردنی ته‌واوی ڕێككه‌وتننامه‌ی ژینگه‌ی پاریس كردووه‌ته‌وه".\nیه‌كێك له ڕووداوه دیاره‌كانی لووتكه‌ی جی 20، كۆبوونه‌وه‌ی نێوان دۆناڵد تره‌مپ سه‌رۆكی ئه‌مریكا و شی جین پینگ سه‌رۆكی چین بوو. به‌پێی هه‌واڵێكی به‌شی فارسیی ماڵپه‌ڕی بی بی سی "سه‌رۆكانی دوو زلهێزه ئابوورییه‌كه‌ی جیهان له‌سه‌ر ڕاگرتنی سزا ئابوورییه‌كان بۆ سه‌ر یه‌كتر ڕێككه‌وتوون".\nسه‌رۆكی ئه‌مریكا له‌گه‌ڵ سه‌رۆكی چین ڕێككه‌وتووه كه له سه‌ره‌تای ساڵی داهاتوو تا 90 ڕۆژ سزا به‌سه‌ر هیچ كاڵایه‌كی چینیدا نه‌سه‌پێنێت، تا شانده‌كانی هه‌ردوو وڵات سه‌باره‌ت به چاره‌سه‌ری كێشه‌كان بگه‌نه ڕێككه‌وتن.\nله كۆتایی لووتكه‌ی جی 20 بڕیار درا لووتكه‌ی 2019 له یابان و 2020 یش له وڵاتی سعوودیه ئه‌نجام بدرێت.


نه‌خۆشـخانه‌یه‌کی لوبنان 30 برینداری سوری ده‌رده‌کات\nبه‌ڕێوه‌به‌ری ئۆفیسی کاروباری په‌نابه‌رانی سوری له لوبنان ده‌ڵێت نه‌خۆشـخانه‌یه‌ک له باکوری لوبنان 30 برینداری سوری ده‌رکردووه که له توندوتیژیـیه‌کانی ناو سوریادا پـێوه‌بووبوون.\nخالد مسته‌فا ئه‌مه‌ی بۆ ئاژانسی ده‌نگ‌وباسی فڕانس پـرێس ڕاگه‌یاند و گوتی نه‌خۆشـخانه‌ی علم ئه‌لدین له ناوچه‌ی منیـیه ئه‌و بریندارانه‌ی ده‌رکردووه به‌هۆی نه‌دانی پاره له به‌رامبه‌ر چاره‌سه‌رکردنیان. گوتیشی ته‌نانه‌ت ڕێگه‌یان پـێ‌نه‌داون شته‌کانی خۆشیان به‌رن.\nهه‌روه‌ها ئاماژه‌ی به‌وه‌ش کرد که به زۆر کراونه‌ته ده‌رێ و سووکایه‌تیـیان پـێـکردوون. ده‌ڵێت نزیکه‌ی 80% یان شکاویـیان هه‌بووه و ئامێری تایبه‌ت به شکاویـیان پـێوه‌بووه و هه‌موو ئامێره‌کانیان لێـکردوونه‌ته‌وه.\nپاشان به‌شێـکیان به زمانی به‌ڕۆژووه‌وه بۆ ماوه‌ی نزیکه‌ی 2 کاژمێر له‌سه‌ر شه‌قامێـکی نزیک نه‌خۆشـخانه‌که چاوه‌ڕێ بوون تاوه‌کو ئامبوڵانسه‌کانی خاچی سووری لوبنانی هاتووه و بۆ نه‌خۆشـخانه‌ی زه‌هرای شاری ته‌رابلوسی گواستوونه‌ته‌وه.\nبه‌ڵام کارمه‌ندێـکی نه‌خۆشـخانه‌که که ئه‌ویش بۆ ئاژانسی فڕانس پـرێس قسه‌ی کردبوو، گوتویه‌تی جگه له‌وه‌ی پاره‌ی چاره‌سه‌رکردنه‌که‌یان نه‌دابوو، نه‌خۆشـخانه‌که‌ش وه‌کو که‌مپـێـکی ئاواره سوریـیه‌کانی لێهاتبوو و نه‌ده‌کرا خه‌ڵـکی ناوچه‌که تیایدا چاره‌سه‌ربکرێن.\nنه‌خۆشـخانه‌که دوو نهۆمیـیه و نزیکه‌ی 40 قه‌ره‌وێڵه‌ی نه‌خۆشی تیادایه .


سیناریۆی هەڵبژاردنی پەرلەمانی کوردستان، لە نێوان حەقیقەت و خۆشخەیاڵیدا!\nوا جارێکی تر لەرزووتای هەلبَژادنی پەرلەمان وسەرۆکی هەرێم کوردستانی گرتەوە. وا بڕیارە لە ئێستاوە تا نزیکەی دوو مانگی تر ئەم لەرزووتایە، کەپێ دەچێت ئەمجارە لە هەموو کەس زیاتر ڕۆشنبیران ئالوودەی بووبن، بە دەمارەکانی کۆمەڵگەدا هاتووچۆ بکات. ئەگەرە چاوەڕوانکراوو نەکراوەکانی بەردەم هەڵبژاردن بووەتە مشتومڕی نێو هەموو کۆڕوکۆبوونەوەیەکی خەڵکی. لە میدیاکان و کۆبوونەوەکانی ئەحزابی دەسەڵاتدارەوە، تابڵاوکراوەو ڕۆژنامەکانی دەرەوەی دەسەڵات، لەڕۆشنبیران و ئەدیبان و قەڵەمبەدەستانی مووچەخۆری دەسەڵاتەوە تا ماڵپەڕەکوردیەکان وتۆڕی پاڵتاڵک وگفتوگۆی ڕادیۆو تەلەفزیۆنەکان . هەموو لەگۆشەنیگای جیاوازو بەلێکدانەوەی جۆراوجۆر و زۆر جار دژ بەیەکەوە خەریکن لەسەر هەڵبژاردن قسە دەکەن. هەندێک دەڵێن هەڵبژاردنی ئەم جارە لەگەڵ ئەوانی تردا جیاوازی گەورەی هەیە، چونکە ئێستا تەجروبەی زیاترمان هەیە، میدیای ئازادتر هەیە، خەڵکی لە دەسەڵاتی ئێستا بێزارن و لەجاران ووشیارترن، یەکێتی و پارتی تەنیا نین و ئەمجارە چەندین مونافس (ئۆپۆزسیۆن)یان هەیە. هەندێکی تر دەڵێن ئەوهەلومەرجە نالەبارە سیاسی و ناوچەییانەی پێشوو، کە سەنگینیان لەسەر هەڵبژاردنەکانی پێشوو دەکرد، ئێستا نەماون ومەترسیەک لەئارادا نیە. کەم نین ئەوانەی دەڵێن بە چوونی چەندین کەسی تری ناڕازی بۆ نێو هۆڵی پەرلەمان دەتوانێ پەرلەمان لەخەوی تائێستای خەبەربکاتەوەو بۆ نوێنەرایەتی کردنی خەڵکی کوردستان لەپێشوو چالاکتری بکات. خەڵکێکی ئێجگار زۆر حەوسەڵەی بە خەرجدانی ئەدەبیاتی نێو ڕۆژنامەکانیان نیەو بە دێڕێک دەڵێن: هەر هێزێکی تر هەبێت پۆرتی یەکێتی و پارتی بشکێنێ، ئیتر گرنگ نیە کێیەو چیە، هەرباشە!.خەڵکانێکی تریش بەپێی کارنامەیەک کە لە هەردوو حزبی دەسەڵاتدار بینویانە و 18ساڵە تەجروبەی دەکەن، نیگەرانی فرت وفێل وکڕینی دەنگ و نانبڕین وهەڕەشەو گوڕەشەی دەسەڵاتن و ترسی ئەوەیان هەیە کە ڕۆژی هەڵبژاردن کارەساتی پێکدادانی چەکدارانەی لێبکەوێتەوە.\nلەم لایشەوە دەسەڵات خەریکی بەخشینەوەی زەوی و زارو دامەزراندنی فەرمانبەرو بەڵێندانە بە کردنەوەی چەندین پرۆِژەی جۆراوجۆری خزمەتگوزاری بەخەڵک. هێشتا هیچ نەبووە هەردوولا ڕادەگەیەنن، کە مەسعودبارزانی بە سەرۆکی هەرێمی کوردستان دەمێنێتەوە. یەکێتی دەڵێ: پۆستی سەرەک وەزیرانی هەرێم مافی یەکێتییە!. بەهەرحاڵ هەردوولایان پێکەوە خەریکن پۆستەکانی وەزارەتەکان لە ئێستاوە لە نێوان خۆیاندا دابەش دەکەن. لەبەری ئەوبەریشەوە چەندین لیست خۆیان هێناوەتە پێشەوە تا لەم هەلومەرجەدا سوچێک لە دەسەڵاتیان پێببڕێ. ( گۆڕان، ڕیفۆرم، چاکسازی، پێشکەوتن ) ئەو لیست و ناوە بەڕواڵەت تازانەن کە دەیانەوێ تامەزرۆیی و هیوای خەڵک بە گۆڕینی ژیانی ناشایستەی ئێستایان و بێزاریان لە دەسەڵاتی سەرتاپا غەرقی گەندەڵی ئێستا، بکەنە چەند کورسیەک و لەهۆڵی پەرلەمانی دوومانگی تردا لەسەری دابنیشن. سەر ئەنجام بە دەسەڵات و ئەحزاب وڕەوتی دەرەوەی دەسەڵاتەوە هەموویان باسی گۆڕان و چاکسازی و ڕیفۆرم خۆراکی هەموو ڕۆژەی میدیاکانیانە.\nبۆ ئەوەی ئینسان بەچاوێکی کراوەو بە هوشیاریەکی زیاترەوە ئامانج وئاراستەی ئەم هەموو مووشەکە ڕاگەیاندنانەی ئێستا بزانێ و سەرئەنجام بڕیار لەسەر ئەوە بدات کەچی بکات و چ هەڵوێستەیەک بەقازانجی ژیانی ئێستاو سبەینێی خۆی و هاوڕەگەزەکانی لە کوردستاندا بگرێ. لەو بڕوایەدام کە وەڵام دانەوەی دروست بەم پرسیارانەی خوارەوە دەتوانێت کۆمەکی گەورە پێبکات.\nئایا بەڕاستی ئەوەی کە بڕیار وایە دوومانگی تر لە ژێر ناوی هەڵبژاردندا بەڕێوە بچێ، دەتوانێ پەرلەمانێکی واقعی وحکومەتێکی واقعی (نەک بەتەماعی پەرلەمان و حکومەتەکانی ئەوروپا)، بەڵکو پەرلەمان و حکومەتێک بە کەمترین ستانداردی مافی حکومەتکردنی نێودەوڵەتیەوەی، لێبکەوێتەوە؟ . ئایا ئومێد بەستن بەوەی کە ئەم هەڵبژاردنە دەتوانێت وەزعیەتی نالەباری ژیانی ئێستای خەڵک، ئەگەر کەمیش بێت بگۆڕێت، واقعیە، یان خۆشخەیاڵیە؟.ئایا لیستی گۆڕان دەتوانێت گۆڕان لەشێوازی حکومەتکردن وکەمکردنەوەی گەندەڵی و هێنانەکایەی دەسەڵاتی قانوون وەک ئیدیعای بۆ دەکەن، بکات؟. ئایا ئایندەی چارەنووسی کوردستان لە نێو هاوکێشە سیاسیە نوێیە جیهانیەکاندا چۆن پێشبینی دەکرێ؟. ئایاچارەنووسی پەیوەندی کوردستان بە حکومەتی مەرکەزی عێراق و مەسەلەی کەرکوک و فیدرالیزم وماددەی 140 بەکوێ دەگات؟. ئایادەنگدانی خەڵکی چ ئاکامێکی دەبێت؟. خەڵکی دەنگ بدەن باشترە، یان نا؟. ئەگەر بەڵێیە بۆچی و ئەگەریش نەخێرە بۆچی؟. سەرئەنجام کام ڕێگا بگیرێتە بەر بەقازانجی خەڵکی کوردستان و ئایندەیەکی باشتر بۆ ژیانی ئێستاو سبەینێیان تەواو دەبێت؟.\nمن هەوڵ دەدەم بە دەوری خۆم بەچەند تەوەرەیەک وەڵامی ئەو پرسیارانە بدەمەوە، ئومێدەوارم بتوانم لەم ڕاستایەدا کۆمەکێک بکەم.\nهەلومەرجی سیاسی دنیاو کاریگەری\nلەسـەر ئایندەی سیـاسی کوردستان:\nمن لەوباوەڕەدام ،خۆکوژیە، خۆشباوەڕیەکی بە ئەنقەستە، ئەگەر کەسێک قوورسایی هاوکێشە سیاسی و ئابووریە نوێیەکانی دنیای سەرمایەداری ئەمڕۆ و هاوسەنگی هێزی تازەی نێوان زلهێزە ئیمپریالیستە جیهانیەکان، لەسەر هەلومەرجی سیاسی ڕۆژهەڵاتی ناوەڕاست وئایندەی سیاسی عێراق و کوردستان بە تایبەتی، وە تەنانەت چارەنووسی هەڵبژاردنی پەرلەمانی کوردستانیش ، لاوەکی ونادیدە بگرێ.\nئۆردووگای سەرمایەداری جیهانی ئەمڕۆ غەرقی قەیرانی سیاسیە، قەیرانێک کەئاکامی بۆشاییەکی گەورەوەیە لە ئارایش وپەیوەندیە نێونەتەوەییەکاندا ، کە بە ڕەوینەوەو هاتنەخوارەوەی هەژموونی سیاسی وئابووری ئەمریکا بەسەر جیهاندا هاتۆتە پێشەوە. ئامانجێک کە دەستەی ڕاستڕەوی فەرمانڕەوای ئەمریکا بۆ شکڵدان بەنەزمێکی جیهانی کە تیایدا خۆی پۆلیسی سیاسی وئابووری وسەربازی جیهانی دوای جەنگی سارد بێت، و لە پێناویدا جەنگە یەک لە دوای یەکەکانی(خەلیج وئەفغانستان وعێراق)ی خوڵقاند، سەرئەنجام شکستی خوارد. پرۆژەی (نەزمی نوێی جیهان)، کەنزیکەی دوو دەهە بوو هەلومەرجی سیاسی دنیای خستبووە ژێرکاریگەری خۆیەوە، بە شکستی ئەمریکا لە عێراق، گەیشتە بنبەستی یەکجاری. بەم شێوەیە هاتنەخوارەوەی جێگاو ڕێگای سەرووتری ئەمریکا دوای ماوەیەکی دوورو درێژی هەژموونی ئابووری و سیاسی و سەربازی بەسەر دنیادا، بێشک کاریگەری جدی لەسەر هاوسەنگی هێزە ئیمپریالیستەکان و لێرەوە وەزعیەتی جیهان بەجێ دەهێڵێ . پەیامەکانی لێرە بەدوای ئەم ئاڵوگۆڕو هاوسەنگی هێزە جیهانیە نوێیە، پرۆسەی دابەشکردنەوەی دووبارەی جیهان دەکاتە جەوهەری تووندبوونەوەی کێشمەکێشی دەوڵەتە ئیمپریالیستەکان و بەرامبەرکێی نێوانیان لەسەر ناوچەکانی نفوزی سیاسی وئابووری لە دنیادا. زیادبوونی قەیرانی ئابووری جیهانی سەرمایەداریش بۆ ئەم هاوکێشەیە، پرۆسەی دابەشکردنەوەی دووبارەی جیهان لە نێوان زلهێزە ئیمپریالیستەکاندا هەرچی تووندترو حەتمی تر دەکاتەوە. ڕۆژهەڵاتی ناوەڕاست و بەتایبەتی عێراق کە هەرلە سەرەتاوە دەروازەیەکی گرنگی بردنەپێشەوەی پڕۆژەی (نەزمی نوێی دنیا)ی ئەمریکا بوو، بەتووندی دەکەوێتە ژێر کاریگەری ئەم هەلومەرجە نوێیەوەو وەڵامدانەوە بە پرسە سیاسیە بێ وەڵامەکانی تائێستا و پێناسەکردنی هاوکێشە هەڵواسراوەکانی تائێستای عێراق، دەبنە سەنتێزی بەرامبەرکێ و ململانێی زلهێزە ئەمپریالیستە جیهانیەکان.\nخزان بەرەو خواری جێگاو ڕێگای سەرووتری ئەمریکاوشکستی ئیستیراتیژی وبنەبەستی پڕۆژەی نەزمی نوێی دنیاو پڕۆژەی( ڕۆژهەڵاتی ناوەڕاستی گەورە)، بێشک ئیستیراتیژی تەواوی ئەو هێزانەی کە ئومێدی بەدەسەڵات گەیشنتنیان، یان لە دەسەڵاتدا مانەوەیان بە سیاسەتی ئەمریکاوە لە ناوچەکەدا گرێدابوو، لەگەڵ شکست و بنبەست بەرەو ڕوو دەکات. بزووتنەوەی بۆرژوا- ناسیونالیزمی کوردو هەردوو حزبە سەرەکیەکەی( یەکێتی و پارتی) قوربانیانی ئەم شکستەی سیاسەتی ئەمریکا دەبن.\nیەکێتی و پارتی هەر لەسەرەتای جەنگی یەکەمی کەنداوەوە(1990)، ئیستیراتیژی بەدەسەڵات گەیشتنیان، یان شەریکبوونیان لەدەسەڵاتی مەرکەزی ئەوکاتی عێراقدا، بە ئیستیراتیژی ئەمریکاوە لە ناوچەکەدا گرێدا، بەم شێوەیە چارەنووسی خەڵکی کوردستانیشیان تێکەڵ بە چارەنووسی خۆیان کردو بە دیار سیاسەتی ئەمریکاوە لە عێراقدا ڕایانگرتن. هەلومەرجی نادیارو سەرگەردانی سیاسی و بێحکومەتی وگەندەڵی وشەڕی ناوخۆ و ژیانی هەڵواسراوو بێ ئاسۆیی خەڵکی کوردستان لە ساڵی 1991 ەوە تا ئەم لەحزەیە، شتێک نیەو نەبووە، جگە لە ڕاگرتنی بەزۆر و ناڕەوای چارەنووسی خەڵکی کوردستان بە دیار سیاسەتی دژی ئینسانی و پڕۆژەی نادیار وئاڵۆزکاوی ئەمریکاوە لە عێراقدا.\nبڕوانن. دوای ڕووخاندنی ڕژێمی بەعس و هەڵوەشاندنەوەی تەواوی بنەماکانی دەوڵەت و هاتنەکایەوەی بۆشایی دەسەڵات لە عێراقدا، ئەمریکا تێکەڵاوێک لەهێزی دژ بەیەکو ناکۆکی ( قەومی- دینی- تایەفی) لە جێگای قووتکردەوەو بۆ هەر یەکێکیش لەو قەوم و تایەفەو ئەدیانانە ڕیش سپیەکی بۆ داتاشین وناردنیە پەرلەمانی عێراق. یەکێتی وپارتی وەک دەم سپی خەڵکی کوردستان و بەناوی ئەوانەوە جێگایەکیان لەوێ وەرگرت. پاشان لەسەر ئەم بنەمایە و بۆ وەرگرتنی قانوونیەتی دەسەڵاتیان و ڕووسپیکردنی ملهوڕی سەربازی ئەمریکا لە دنیادا، سیناریۆی گاڵتەجاڕی هەڵبژاردن بۆ پەرلەمانی عێراقیان خستەڕێ ودواتریش دەستووری عێراقیان نووسیەوە. یەکێتی و پارتی بەهۆی دەسەڵاتێکی لەوەوپێشترەوە کە لە کوردستاندا هەیانبوو، ئامادەترین هێزی بۆرژوایی نێو ئەو پڕۆژە کۆنەپەرستانەو دژی ئینسانیە بوون کە ئەمریکا وەک بەدیلی ڕژێمی بەعس لەعێراقدا پێکەوەینا. چ دەسەڵاتێک کە لە بەغدا پێکەوەنرا، چ دەستوورێک کە نوسرایەوە بەقسەی تەواوی لایەنەکانی بەشدار لەسەر بناغەی تەوافق پێکهات، نەک هیچ شتێکی تر. بەڵگە نەویستە کە تەوافقیش لە نێوان دوو هێز یان چەند هێزێکی جیاواز ودژ بەیەک وناکۆکدا، کە هەریەکێکیان چارەنووسی سیاسی و بەشە دەسەڵاتی خۆی لە بێ هێزکردن وبێ دەسەڵاتکردنی ئەوانی تردا دەبینێ، لەسەر بناغەی هاوسەنگی هێزی سیاسی و سەربازی( بەتایبەتی بۆ ووڵاتێکی نائارامی وەک عێراق) پێک دێت. هەرکاتێک ئەو هاوسەنگی هێزە بەلایەکدا گۆڕا، تەوافقی پێشوو لەگەڵ خۆیدا دەگۆڕێ و تەوافقی تازە دێنێتە ئاراوە.\nبۆیە چی لەوە ئاسایی ترە کە هێزەکانی تری وەک ناسیونالیزمی عەرەب و ئیسلامی سیاسی شیعەو ئیسلامی سیاسی سووننە، کەلە سەرەتاوە هێشتا خۆیان کۆنەکردبۆوەو ڕیزەکانیان پێکەوە نەنابوو، زمان شیرین و متەوازع ودڵ گەورە بن لەگەڵ یەکێتی و پارتیداو مەرجەکانیان بۆ بەشی زیاتر لە دەسەڵاتداو نووسینی دێڕێکی زیاتر لە دەستووردا قبووڵ بکەن.\nبەشکستی ئەمریکا لە عێراق و هاتنەخوارەوەی جێگاوڕێگای سیاسی وئابووری وسەربازی لە دنیادا، ووشکە کەڵەکی تەوافقی نێوان هێزە پێکهێنەرەکانی دەسەڵاتیش لە عێراقدا دەگۆڕێ. بەهەوادا چوونی ماددەی 140و کەوتنە ژێرپرسیاری فیدرالیزمە قەومیەکەی یەکێتی وپارتی، و هێنانی فیرقەی 12ی سووپای مەرکەز بۆ دەوروبەری شاری کەرکوک و ناوچەکانی گەرمیان، دواخستنی هەرجارە بە بەهانەیەکی بوودجەی هەرێمی کوردستان لەلایەن مەرکەزەوە. ئەوەی کە مالیکی دەڵێ لێرەبەدوا حکومەتکردن بە موحاسەسەو تەوافوق کۆتایی دێت. ئەوەی کە دەڵێن دەبێ دووبارە دەستوور دەستکاری بکرێتەوەو ئاڵوگۆڕی بەسەردا بهێنرێ. هەموو ئەمانە نیشانەکانی تێکچوونی تەوافوقی پێشووە، کەلە ئاکامی گۆڕینی هاوسەنگی هێزی پێشووی مەرکەز لەگەڵ ناسیونالیزمی کورددا بە قازانجی مەرکەز هاتۆتە ئاراوە.\nبۆیە یەکێتی و پارتی ڕاست دەکەن کە دەڵێن کوردستان لەبەردەم مەترسی گەورەدایە. بەڵام ئەمە نەک هەر هیچ حەقانیەتێک بەوان نادات ولەجێگای دوورخستنەوەی مەترسی لەسەر کوردستان دایان نانێت ، بەڵکو ئەوان خۆیان بەگرتنەبەری سیاسەتی لکاندنەوەی کوردستان بە عێراقەوەو ڕاگرتنی چارەنووسی خەڵکەکەی بە دیار سیاسەتی ئەمریکاو هەلومەرجی ئاڵۆزکاوی عێراقەوە، مەترسین لەسەر ئایندەی خەڵکی کوردستان. ئەوان خۆیان بەشێکن لە قەیرانی سیاسی کوردستان و لەمپەرێکی سەرەکین لەبەردەم هەر ئاڵوگۆڕێکی ئینسانیدا بە قازانجی خەڵکی کوردستان. ئەگەر قەرار بێت مەترسی مەرکەز لەسەر خەڵکی کوردستان لاببرێت، دەبێ بەر لەهەرشتێک چارەنووسی خەڵکی کوردستان لە دەستی یەکێتی وپارتی کە بە ناڕەواو بەپێچەوانەی خواستی ملیۆنی خەڵکی کوردستانەوە لکاندیانەوە بە دەسەڵاتێکی قەومی _ ئیسلامی _ تایەفی لە عێراقدا، دەربهێنرێت.\nلە جوگرافیایەکی وەک ئێستای کوردستاندا، کە هیچ ناسنامەیەکی بەڕەسمیەت ناسراوی ووڵاتی نیە، مافی حکومەتکردن تیایدا لە هیچ پشتیوانیەکی یاسایی نێو دەوڵەتی بەهرەمەند نیە، تا ئێستاو بەشێوەیەکی قانوونی بەشێک بێت لە عێراقێکی ئاڵۆزکاوی سیاسی وپڕکێشمەکێش وهەتا سەر مۆخ فاسد و گەندەڵ، بودجەی بژێوی مانگانەی دانیشتوانەکەی لە مەرکەزەوە بێت. دوو حزبی خاوەن میلیشیای چەکدار دەستیان بەسەر تەواوی موقەدەرات وسەروەت و سامانی کۆمەڵگەدا گرتبێ، تەنانەت نانی بژێوی ڕۆژانەی خەڵک بە بارمتەی لایەنگری لە لایەکیان گیرابێ. چاوەڕوانی لەوەی کە هەڵبژاردنێکی ئازاد بکرێت و خەڵکی ئازادانە دەنگ بدەن و پەرلەمانێکی خاوەن سەلاحیەتی بڕیاردان و چاودێربەسەر بەڕێوەبردنی بڕیارەکانیدا پێک بێت. پەرلەمانێک کە سەربەخۆ مافی بڕیاردانی هەبێت و توانای وەرگرتنەوەی قانوونیەتی لە هەر کابینەیەکی حکومەتی لە دەستدا بێت، پەرلەمانێک ( لەنێو قەیرانی سیاسی و پڕکێشمەکێشی دەسەڵاتی مەرکەز)دا، دەستی بەسەر مەکتەبی سیاسی هەردوو حزبی میلیشیایی چەکداری ئەو دیو دیواری پەرلەماندا بڕوات. بێجگە لە خۆشخەیاڵیەکی ڕووت و بێ پەردە هیچ شتێکی تر نیە.\nبەهەڵەدا چوون و تێنەگەیشتنە لە ڕیشەی کێشەکە، ئەگەر کەسێک لەو بڕوایەدا بێت، کە کێشەی سەرەکی کۆمەڵگەی کوردستان، تەنیا دزی و ڕاووڕووت وبەتاڵانبردنی سەروەت و سامانی کۆمەڵگەیە لەلایەن دەسەڵاتدارانەوە، یان نەبوونی حکومەتی قانوون وپەرلەمانێکی چالاکە لە کوردستان. دروست پێچەوانەکەی ڕاستە. خودی نەبوونی حکومەتی قانوون وفەسادی ئیداری وگەندەڵی و پەرلەمانی کارتۆنی، ڕیشەی لە بێ ئاسۆیی و سەرگەردانی سیاسی وهەڵواسراوی چارەنووسی خەڵکی کوردستاندایە، ڕیشەی لە بەڕەسمیەت نەناسینی مافی حکومەتکردن لە جوگرافیایەکی پێناسەنەکراوی نێو دەوڵەتیدایە. کۆمەڵگەی کوردستان کێشەی سیاسی هەیە، بە وەڵامدانەوە بەو کێشە سیاسیە دەکرێ قسە لە پەرلەمان وحکومەت و هەڵبژاردن بکرێت وسەرەتانی گەندەڵی و دزی و فەسادی ئیداری لە کۆڵ کۆمەڵگە بکرێتەوە. ئەوەشی کە چارەنووسی کوردستانی بە هەڵواسراوی تا ئێستا هێشتۆتەوە و دەسەڵاتی میلیشیای چەکداری دانا، ئەوەی کە تەواوی سەروەت و سامانی کۆمەڵگەی بۆ خۆی قۆرخ کرد و هیچ کەسێک ئامارێک دەربارەی سەرمایەی کەڵەکەبوویان نازانێت، بەرهەمی سیاسیەتی یەکێتی و پارتیەو ئەوان لە گەورە تابچوکی بەر پرسیارن.\nئەوان خۆیان موسەبیبی گەیاندنی کوردستانن بەم ئاستەی ئێستا، ئەوان مانەوەی ژیانی سیاسی و دەسەڵاتیان لەسەر ئەم هەلومەرجە درێژە پێ دەدەن، هەرجۆرە ئاڵوگۆڕو ڕیفۆرمێک لە دەسەڵاتی ئێستایان بەرەو ڕووخاندنیان دەبات. بۆیە ئەگەر قەراربێت ئاڵۆگۆڕێک بکرێت دەبێ لەدەرەوەی مەیدانێک بێت کە ئەوان دیاری دەکەن. نەک چوون بۆ ناو کایەیەک کە ئەوان نەخشەکەیان کێشاوەو لە ئێستاوە نەتیجەکەی دیارە.\nڕەنگە لەم سیناریۆی هەڵبژاردنەدا هەندێک دەموچاو بگۆڕێن و لەبری کەسانێکی ئێستای ئەندام پەرلەمان، کەسانێکی تر مووچەکەیان وەربگرن. بەڵام بە ئەندازەی سەرە دەرزیەک کاریگەری لەسەر گۆڕینی وەزعیەتی ئێستا نابێت. ئەوەی کە پێی دەڵێن پەرلەمانی کوردستان و حکومەتی هەرێم، دامەزراوەی بەزۆر بە یەکەوەنراوی دوو حزبی دەسەڵاتدارە کە لە ئاکامی قەیرانی سیاسی دەسەڵاتی بۆرژوازیدا لە عێراق فرسەتی مانەوەی تا ئێستای لە کوردستاندا پێبڕاوە. هەلومەرجی نوێی دنیاو گۆڕینی هاوسەنگی هێزی جیهانی و ناوچەیی، هەتا دێت ئەو فرسەتە بەرەو داخران دەبات. لەم نێوەدا چەندە (مالیکی) و(حەکیم) و ڕەوتی ئیسلامی سیاسی شیعە بۆ بردنەپێشەوەی ئیستیراتیژی حزبەکانیان بۆ پەرلەمانی کارتۆنی عێراق دەگەڕێنەوە، هەرئەوەندش ( بارزانی وتاڵەبانی) بۆ ساتوسەودای بەشی دەسەڵاتی خۆیان لە کوردستاندا بۆ پەرلەمانی کوردستان دەگەڕێنەوە.\nچارەنووسی کوردستان لە نێو زەلکاوی وەزعیەتی سیاسی عێراقدا گیری خواردووە، ئەوەی کە چارەنووسی خەڵکی کوردستانی بردە نێو ئەو زەلکاوەوە، بزووتنەوەی بۆرژوا_ ناسیونالیزمی کورد و هەردوو حزبە سەرەکیە دەسەڵاتدارەکەین لە کوردستان. بەڵام ئەو بزووتنەوەیە تەنیا یەکێتی و پارتی نین. تەواوی ئەو لیستانەی تر لە پێش هەموویانەوە لیستەکەی (نەوشیروان مستەفا) کە ئێستاو لەم بانگەشەی سیناریۆی هەڵبژاردنەدا خەریکن گەندەڵکاریەکانی یەکێتی و پارتی بە با ئەکەن، ئەوانیش ئەندامانی هەمان خێزانی بزووتنەوەی بۆرژوا_ ناسیونالیزمی کوردن. ئیمتیحانی 18ساڵ دەسەڵاتدارەتی یەکێتی وپارتی لە کوردستان، ئیمتیحانی بزووتنەوەی کوردایەتی بۆرژوازی کوردە بە هەموو ڕەوت وباڵەکانیەوە، هەر بۆیە لەپەیوەند بەچارەسەری کێشەی ڕیشەیی و سەرەکی کۆمەڵگەی کوردستان وبردنی بائاقاری دەربازکردنی لە زەلکاوی سیاسی ئێستا، نە ووشەیەکیان هەیە بۆ ووتن و نەکارێکیان هەیە بۆ کردن. هەموو هەر خەریکی جووینەوەی زۆر درەنگ وەختی کەسافەتکاریەکانی چەند ساڵی ڕابردووی دەسەڵاتدارەتی یەکێتی و پارتین، کە خەڵک نەک هەر دەیانزانێ، بەڵکو لە دژی هاتنەمەیدان و سنگیان کرایە نیشانەی گووللەی دەسەڵات.\nبۆ دەربازکردنی کۆمەڵگەی کوردستان لە هەلومەرجی ئاڵۆزکاوی ئێستا، دەبێ ئەو قومارخانەیەی کە چارەنووسی خەڵکی کوردستان لەسەر مێزەکەی دانراوە، تێک بدرێ. دەبێ لە بناغەوە ڕواڵەتی سیاسی مەسەلەکە کە چارەنووسی خەڵکی کوردستانی تێدا قەتیس کراوە بگۆڕدرێ. دەبێ مافی نوێنەرایەتیکردنی بەزۆری چەکو بە هەڕەشەی نانبڕینی خەڵکی کوردستان لە یەکێتی وپارتی وەربگیرێتەوەو بخرێتە دەستی نوێنەرانی هەڵبژێردراوی خەڵکەوە، دەبێ ئیرادەی ڕاستەوخۆو جەماوەری فراوان و ڕێکخراوی خەڵک بە کردەوەی سیاسی دەربهێنرێ. نابێ بوار بدرێت دەریای ئاواتی خەڵکی کوردستان بۆ گۆڕینی ژیانی ناشایستەی ئێستایان، بڕژێنرێتە کاسەی ڕەوتێکی تازە لە ژێر عەبا دەرهاتووی یەکێتی یان پارتیەوە.\nدەبێ کوردستان جیابکرێتەوە لە عێراق و دەوڵەتێکی سکۆلاری غەیرە قەومی و غەیرە دینی لە کوردستان پێک بێت. هەموو ئەمانە کردەوەیەکی شۆڕگێڕانەو خەباتێکی هەقخوازانەن لە دەرەوەی سیناریۆی پووچی پەرلەمان و هەڵبژاردن دەکرێ. قەیرانی سەرتاپاگیری سیاسی وئابووری وئیدیۆلۆژی نیزامی سەرمایەداری جیهانی ئەمڕۆ، سەرباری ئاستەنگە جدیەکانی، شانسی سەرکەوتنی ئاوها کردەوەیەکی شۆڕشێگڕانە بەخەڵکی کوردستان دەدات، بەمەرجێک ئیرادەی بەکۆمەڵ وڕێکخراو بکەن و بەکردەوە بێنەمەیدان.\nلە بەشەکانی تردا:\n1- سیستەمی پەرلەمانی غەربی و پەرلەمانەکانی ووڵاتانی ڕۆژهەڵات.\n2- لیستەکەی نەوشیروان و نزیکایەتی لەگەڵ گۆڕان.\n3- ڕێگاچارەچیەو چۆن دەسەڵاتی هەڵبژێردراوی خەڵکی کوردستان پێک دێت؟.


ڕۆژانی ١٤/٠٦/٢٠١٩ تاڕۆژی ١٦/٠٦/٢٠١٩ لە شاری لینز ،ڕێکخراوەی شاروانیی کورد لەتاراوگە “kurdische Exilgemeinde” جێژنێکی سازکرد. – KDPmedia\nHomeئۆتریشڕۆژانی ١٤/٠٦/٢٠١٩ تاڕۆژی ١٦/٠٦/٢٠١٩ لە شاری لینز ،ڕێکخراوەی شاروانیی کورد لەتاراوگە “kurdische Exilgemeinde” جێژنێکی سازکرد.\n21/06/2019 ئۆتریش, هەواڵ, کۆمیتەکان\nبۆ زیاترلێک نیزیک بونەوەی ئەندام و لایە نگرانی حیزبی دێموکڕاتی کوردستان لە گەڵ دۆستانی حیزب لەوڵاتی ئوتریش ھەموو ساڵێ بۆ ماوەی سێ ڕۆژ رێکخراوە ی شاروانی کوردی لە تاراوگە kurdische Exilgemeinde ئە وجێژنە لە کلافە بە ڕێوەدبات. وەک نەریتی ھەمیشە سەرەتا لەلایەن ھاوڕێ پەڕۆش قادری ئەندامی ماندوویی نەناسی حیزب وھەروە ھا وەک بەرپرسی ڕێکخراوەی شاروانیی کورد لە تاراوگە kurdische Exilgemeinde بە خێرھاتنی میوانەکانی کرد و بەرنامەی ئە وسێ ڕۆژەی بۆ ھاوڕێیان باس کرد. دواتر میوانەکان بە ئێوارەخوانێک پە زیراییان ڵێکرا. ڕۆژی دواترکۆڕێک بۆ ھەر یەک لە بە\nڕێزان دوکتورعەلی مازوجی و بەڕێز دوکتور stuppacher Kristin گیرا. سە رەتای کۆرەکە بەساتێک بێدەنگی بۆ ڕێزگرتن لەخوێنی پاکی شەھیدان دە ستی پێ کرد. دواترلەلایەن بەڕێز پەڕۆش قادری بەرپرسی رێکخراوەی شاروانی کوردی لە تاراوگە kurdische Exilgemeinde.دوبارە بەخێرھاتنی میوانەکانی کردو کورتە باسێکی لە شێوەکاری رێکخراوەکە پێشکەش کرد.\nجێگای ئاماژەیە ئەورێکخراوە ماوە ی١٢ساڵە بە شێوەی رەسمی کاردەکات و چالاکی و فێستیڤاڵی جۆراجۆر بەڕێوە دەبات .\nدواتر لە لایەن دوکتور stuppacher Kirstin بابە تێک لە سەربەرابەریی ژن و پیاو و جیاوازییەکان لەکاروباری ڕۆژانە و ھەروەھا کاری ئیداری لە وڵاتی ئوتریش پێشکەشی بە شداربوان کرا . دواتر لە پانێلێکی\nتردا لە لایە ن دوکتورعە لی مازوجی بابە تێک لە سەرمنداڵان ولاوان پێشکێش بە بەشداربووان کرا. لە و کۆڕە دا دوکتور عە لی باسی لە کێشە و گرفتەکانی لاوانی کورد کرد . دواترھاوڕێیانی بەشداربوو لە کۆرە کە بە پرسیارو پێشنیارکۆرەکەیان دەوڵەمەند کرد و دواتر لە لایەن کۆڕگێڕانەوە وڵامی میوانانی کۆرەکە درایەوە. جێگای ئاماژە یە لەماوەی ئەوسێ ڕۆژەدا میوانانی جێژنەکەکات وساتێکی خۆشیان بەدوڕی یەکترەوە بردەسە ر.


عەتر و بۆنی شیرینی پیاوانە لە 10 براندی جیاواز | کانیاو | دیزاینەرێکە، تایبەت بۆ ستایلی تۆ\nعەترەکان بۆنی جیاواز بە تامی جیاوازیان هەیە. ئەم جۆرە تام و چێژانە بریتین لە تون، تاڵ، تامی دار، سروشت، شیرین و … ئێمە ناتوانین بڵێین عەترێک کە ئەو بۆن و تامەی هەیە، کوالێتی لەو عەترەی دیکە کەم‌ترە یان عەترێکی باش نیە. لەبەر ئەوەی کە هەر کەسێک بۆنی عەترێکی پێ خۆشە. ئەمە پێوەندی بەو کەسەوە هەیە و ناتوانین بڵێین باشە یان خراپە. کەوایە دەبێت بزانین و قبووڵی کەین کە هەر عەتر و بۆنێک لایەنگری تایبەت بە خۆی هەیە. ئەوەش کە دەڵێن ئەو عەترە بۆنی ناخۆشە، تەنها ڕای ئەو کەسەیە کە خۆشی لەو عەترە نایەت. کانیاو بڕیاری دا کە 10 عەتر و بۆنی شیرینی پیاوانە لە 10 براندی جیاواز کە لایەنگریان زۆرە و کوالێتی لە سەرەوەیە بە ئێوە بناسێنێت.\nعەتر و بۆنی شیرینی پیاوانە و بۆنە جیاوازەکانی دیکە\nلەوانەیە ئێوەش ئەم پرسیارەتان ببێت کە چۆن عەترێک چێژی تایبەت بە خۆی هەیە؟ هەروەها ئەوەی کە دەڵێن عەترێک تامی شیرین یان تاڵی هەیە، بە چ مانایە؟\nبۆ وڵام دانەوەی ئەم پرسیارەتان دەتوانم بڵێم کە لە کاتی دروست کردنی عەترەکاندا مادەکان و بۆنەکان تێکڵاو دەکەن کە ئەم تێکڵاو کردنە تامێکی تایبەت پێک دەهێنێت. ئەو کاتەش کە باس لە عەتری شیرین دەکەین، شیرینیەکەی بە هۆی ئەو مادانەیە کە لە عەترەکەدا بەکاریان بردوە.\nناساندنی 10 عەتر و بۆنی شیرینی پیاوانە لە 10 براند\nعەتری شیرینی پیاوانە زۆربەی کاتەکان بۆ ئەو کەسانە باشە کە پیان خۆشە زوو لەگەڵ خەڵک بەین خۆش کەن. ئەم بۆنە ئارامی و هێمنی زۆری پێوەیە و دەتوانن ئەم ئارامی و هێمنیە ببەخشن بە دەورووبەریەکان‌تان. ئێستا کە ئەم شتانە فێر بووین کام عەتر دەتوانێ ئێمە ڕازی بکات؟ بۆ وڵام دانەوەی ئەم پرسیارە، ئێمە 10 عەتری شیرینی پیاوانە لە 10 براندی جیاوازی وێرساچێ، لانکۆم، کێنزۆ، تام فۆرد و … بە ئێوە دەناسێنین. دوای ئەم ناساندنە ئیوە دەتوانن لە نێوان بۆن خۆشترین و پڕفرۆش‌ترین عەترە شیرینە پیاوانەکان، دانەیەکیان هەڵبژێرن.\nعەتری ئازارۆ مۆدێلی Wanted EDT\nعەتری لاکۆست مۆدێلی Lacoste Pour Homme EDT\nعەتری کێنزۆ مۆدێلی Homme EDP\nعەتری ئانتۆنیۆ باندراس مۆدێلی King Of Seduction EDT\nعەتری ئێکسیس مۆدێلی Wild EDT\nعەتری دیزێل مۆدێلی Only The Brave Tattoo EDT\nعەتری لانکۆم مۆدێلی Hypnose Homme EDT\nعەتری تیری ماگلێر مۆدێلی A Men Pure Malt EDT\nعەتری تام فۆرد مۆدێلی Noir EDP\nعەتری وێرساچێ مۆدێلی Eros EDT\nئەم عەترە یەکێک لە 10 عەتری ناو لیستەکەی ئێمەیە. “وانتد” ناوی یەکێک لە باشترین عەترەکانی براندی ئازارۆیە. ئەو بۆن و مادانە کە بۆ دروست کردنی ئەم عەترە تێکڵاو کراون، بۆنی شیرینیان پێ بەخشیوە. ئەم عەترە لە بۆن و بەرامەی سەرەتایی خۆیدا بۆنی لیمۆترش و زەنجەفێڵی هەیە. لە بۆنە ناوگێنەکانیدا بەرامەی هێل و داری سەروی کێوی بڵاو دەکاتەوە. لە کۆتاییشدا بۆنی ناوکی تونکا و خێس خێس دەدات و کات و ساتێکی خۆش پێک دەهێنێت.\nئەم عەترە ڕواڵەتێکی جوانی هەیە کە دەتوانێت بۆ زۆربەی پیاوەکان سەرنجڕاکێش بێت. ئێستا ئەگەر گەرەکتان بێت عەترێکی بۆن خۆشتان ببێت، دەتوانن ئەم عەترە هەڵبژێرن.\nعەتری شیرینی پیاوانە، ئەو کەسەی کە بەکاری دەبات، پیاوێکی ئارام و لەسەرەخۆ دەخاتە بەرچاو. بۆیە لەم عەترانە لە شوێنە خۆمانەکان کەڵک دەگیرێت. تەبعی ئەم عەترە فێنکە و دەتوانن لە ڕۆژەکانی بەهار یان ڕۆژە گەرمەکانی هاویندا کەڵکی لێ بگرن. لە سەرەتادا بۆنی گریپ فروت، هەڵووژە ڕەشە و سێوی سەوز دەدات. بەڵام لە بۆن و بەرامەی ناوگینی خۆی بۆنی بیبەری پەمەیی، هێل و دارچینی هەیە. لە کۆتاییدا بۆنی داری سەندەل و وانیلی هەیە کە بە گشتی ئێوە زۆر سەرنجڕاکێش دەکات.\nئەم عەترە یەکێک لە تایبەتی‌ترین عەترە پیاوانەکانە و بەرهەمی براندی کێنزۆی فەڕەنسیە. ئەم عەترە تەبعی فێنک و بۆن و بەرامەی شیرینی هەیە کە ئێوە لە میوانیەکاندا زۆر سەرنجڕاکێش‌تر لە خەڵکی دیکە دەکات. هەروەها یەکیک لە باشترین عەترە شیرینەکانە کە براندی کێنزۆ دروستی کردوە. ڕەنگی عەترەکە شین و سپیە، بەڵام شینەکەی زۆرترە. عەتری خۆش‌بۆنی Homme EDP لە سەرەتادا بۆنی هێل، نەعنا و مزرەمەنی دەدات. بۆنی ناوگینی عەترەکە بۆنی گیا بۆن‌خۆشەکان، سالویا و ئاوی دەریایە و لە کۆتاییدا هەست بە بۆنی وانیل و دار و سێدر دەکەن.\nئەکێکی دیکە لەو براندانە کە عەتری شیرینی هەیە، براندی ئانتۆنیۆ باندراسە کە کوالێتی زۆر لە سەرەوەیە. ئەم عەترە کە لە ساڵی 2014 هاتوەتە ناو بازاڕەوە زۆر هەرزانە و لە وڵاتی ئەمریکا بەرهەم دێت. ئەم عەترە ڕواڵەتێکی جوانی هەیە و دەتوانن لە شوێنە خۆمانەکان و تەنانەت لە شوێنی ئیش کردنیش کەڵکی لێ بگرن. لەبەر بۆنە شیرینەکەی ئێوە پیاوێکی گەرم و ڕووخۆش دەردەکەون.\nعەتر و بۆنی شیرینی پیاوانە: عەتری ئێکسیس مۆدێلی Wild EDT\nئەگەر عەترێک‌تان گەرەکە کە شیرین و پیاوانە بیت و بە نرخێکی هەرزان و گونجاو بیسەنن، ئێکسیس وایلد دەتوانێت هەڵبژاردەیەکی باش بێت. لەبەر ئەوەی کە بە بۆنی هەرمێ و گەڵای سەوز لە سەرەتادا و ئوستوخۆدوس و ئاناناس و سالویا لە ناوەڕاست و لە کۆتاییدا بە بۆنی عەنبەر و داری سەندەلی سپی ڕازاوەتەوە. دەتوانن ئەم عەترە لە هەر وەرزیک لە سالدا بەکاربەرن. ئەم عەترە ڕواڵەتێکی چوارگۆشەو ڕەنگێکی سەوزی جوانی هەیە.\nدیزێل ناوی براندێکە کە هەر پیاوێک ناوی بیستوە. ئەم براندە لە پیشە‌سازی زۆردا کار دەکات کە دانەیەکیان عەترە. ئەم عەترەش لە براندی دێزیل لایەنگری زۆرە؛ بۆیە ئێمە لێرا ناوی دەبەین و بە ئێوەی دەناسێنین. شێوە و ڕواڵەتی ئەم عەترە زۆر تایبەتیە و لە مشتێکی بەستراو دەچێت. ڕەنگەکەی ڕەشە و لەسەر قامکەکانی ناوی براندەکە نووسراوە. لەسەرەتادا بۆنی سێوی سوور و پرتەقاڵی ماندارین دەدات. دوای ئەوە بۆنی بیبەری ڕەش و گوڵی مریەم و لە کۆتاییدا بۆنی تەماکۆ، بێنزین و بەرامەی دارەکان دەدات.\nلانکۆم یەکێک لە براندە بەناوبانگە فەڕەنسیەکانە کە هەموان دەیناسن. ئەگەر عەترێک‌تان دەوێت کە لە هەر وەرزێک لە ساڵدا بتوانن کەڵکی لێ بگرن دڵ‌خۆش و شادتان بکات، دەتوانن لەم عەترە کەڵک بگرن. ئەم عەترە بۆن و بەرامەی شیرینە و دەتوانن لە ناو هاوڕێکان‌تان خوێن گەرم دەرکەون.\nلەو براندانەی دیکە کە کەم‌تر پێش دێت عەتری باش بەرهەم نەهێنێت، براندی تیری ماگلێرە. ئەمجارە تیری ماگلێر توانیویەتی لە دڵی ئەو کەسانەی کە عەتری شیرین‌یان پێ خۆشە جێ بازکات. لە سەرەتادا بۆنی میوە دەدات. دوای ئەوە بۆنی ماڵت و چەرم بە لووتمان دەگات و بۆنی ڕۆژهەڵاتی و تون کۆتایی پێدەهێنێت. ئەم عەترە، تێکلاوەیەک لە بۆن و بەرامە شیرین و تونەکانە. ئەو پیاوانە کە پیان خۆشە تایبەت و شاز بن دەتوانن ئەم عەترە هەڵبژێرن. لەبەر ئەوەکە لە ماوەیەکی زۆر کەمدا، بۆنی شیرین دەگۆڕێت و بۆنی تون دەدات.\nتام فۆرد براندێکە کە عەتری گران و کوالێتی باڵا بەرهەم دەهێنێت. بەڵام ئەم عەترەی تام فۆرد هەرزان‌ترە و زۆریش بۆن خۆشە و زۆر دەمێنێتەوە. ئێوە دەتوان بە یەکجار سپرێی کردنی عەترەکە لەسەر جل‌و بەرگەکەتان بۆ ماوەیەکی زۆر کەڵکی لێ بگرن. تەبعی عەتری تام فۆرد گەرمە و لە ڕۆژە ساردەکاندا زۆر بەکەڵکە. عەتری نیۆر تامی شیرین و تونی هەیە و لە سەرەتادا بۆنی گوڵی وەنەوشە و بیبەری پەمەیی دەدات. لە دوای ئەوە بۆنی گوڵی مریەم و بیبەری ڕەش و لە ئەنجامدا بۆنی عەنبەر و وانیل و چەرم بڵاو دەبێتەوە.\nعەتر و بۆنی شیرینی پیاوانە: عەتری وێرساچێ مۆدێلی Eros EDT\nعەتری ئێرۆسی وێرساچێ لە وڵاتی ئیتالیا بەرهەم دێت دەخرێتە بازاڕەوە و لایەنگریشی لە ڕادەبەدەر زۆرە. ئەم عەترە بۆ ئەو پیاوانەیە کە لە وەرزی بەهار و هاویندا لەبەر تەبعی فێنک، عەتری شیرین و تون‌یان پێ خۆشە. ئێرۆس ڕواڵەتی جوانیشی وەکو بۆن و بەرامەکەی سەرنجڕاکێشە.


شەمەندەفەری کۆنگرێس؛ ئامێری گواستنەوەی سەرۆکەکانی ئەمریکا بە نھێنی\n5544 جار خوێندراوەتەوە\nیەکێک لە بابەتە نھێنییەکانی ئەمریکا، ئەو شەمەندەفەرەیە کە لە مانگی ئاداری ١٩٠٩ەوە بۆ یەکەمجار خرایەکار بە ئامانجی گواستنەوەی ئەندامانی کۆنگرێس و کاندید و سەرۆکەکانی ئەمریکا بە نھێنی بەمەبەستی پاراستنیان لە گەرمای زۆر و شێی وەرزی ھاوین.\nلە سەرەتادا شەمەندەفەرەکە برتیبوو لە چەند فارگۆنێکی کارەبایی و سێ ساڵ دواتر گۆڕدرا بۆ ھێڵی ئاسنی، دواتر پاش تێپەڕبوونی ٣١ ساڵ و لەساڵی ١٩٦٠ چوار شەمەندەفەری نوێی کارەبایی بچوک بە تێچوونی ٧٥ ھەزار دۆلار خرانە سەر ھێڵە ئاسنینەکان و بەناوی "شەمەندەفەری خێرای دیموکراتی" ناسرا.\nدوای پێنج ساڵی دیکە، لە تەنیشت ئەنجومەنی نوێنەرانی ئەمریکا ھێڵێکی دیکەی شەمەندەر بەگەڕخرا، لە ساڵی ١٩٩٣ ھێڵێکی شەمەندەفەر بە تێچوونی ١٨ ملیۆن دۆلار کرایەوە کە بێ شۆفێر کاریدەکرد.\nئامانج لەشەمەندەفەرەکە چییە؟\nبەگوێرەی ئاژانسی ھەواڵی فرانس پرێس، تۆڕی کاپیتۆڵ بۆ ھێڵی ئاسنین چەندین ساڵە لە ژێرزەوییەوە وەک باشترین ھۆی گواستنەوەی سیاسییەکانی ئەمریکا، کە کاریگەرییان لەسەر سیاسەتی جیھانی ھەیە بەکاردەھێنرێت.\nتۆڕەکە بۆ ماوەی زیاتر لە سەدەیەکە لە تونێلەکانی کۆنگرێسەوە لە واشنتن، سەرۆک و ئەندامانی پەرلەمان و دادوەرەکانی دادگای باڵا و تەنانەت ئەستێرەکانی ھۆلیودیش دەگوازێتەوە.\nھێڵی شەمەندەفەرەکە درێژییەکەی نزیکەی کیلۆمەترێک دەبێت و لە ماوەی ٩٠ چرکەدا و لە ژێر روناکی نیۆنەوە دەگاتە شوێنی مەبەستی خۆی.\nھاوکات، شەمەندەفەری کۆنگرێس، ھەریەک لە رۆناڵد ریگن سەرۆکی پێشووتری ئەمریکا و باراک ئۆباما و جۆن مەکینی گواستووەتەوە کاتێک ئەندامی ئەنجومەنی پیران بوون و سەرقاڵی بەڕێوەچوونی ھەڵمەتی بانگەشەی ھەڵبژاردن بوون.\nدیارترین ئەو روداوانەی تیایدا روویانداوە\nلە ساڵی ١٩٥٠ کاتێک مارگرێت چیس سمیت سیناتۆری کۆمارییەکان بە نیازبوو لە باڵەخانەی کاپیتۆڵ وتەیەکی یەکلاکەرەوە پێشکەشبکات و تیایدا رەخنەی توند لە جۆ مەکارسی ھاوپیشەی بگرێت کە سەرپەرشتی ھەڵمەتێکی توندی دەکرد دژی کۆمۆنیزمەکان. لەناو شەمەندەفەرکەدا، ھاوپیشەکەی لێی پرسی، "مارگرێت بەدەموچاوتا دیارە زۆر توڕەی، ئەمڕۆ وتار پێشکەش دەکەیت؟" لەوەڵامدا وتی، "بەڵێ، بەڵام دڵخۆشت ناکات و بەدڵتنابێت".\nرووداوی تەقەکردنەکەی ناوشەمەندەفەرەکە چییە؟\nسێ ساڵ پێشتر، پۆلیسێک تەقەی کرد لە جۆن بریکەری ئەندامی ئەنجومەنی پیران، بەڵام ھەڵھات بۆ بەشێکی دیکەی شەمەندەفەرەکە کە وەستابوو و پۆلیسەکە گولـلەی دووەم بە روویدا دەتەقێنێت بەسەر سەرییەوە دەڕوات و بەری ناکەوێت.\nلەو بارەیەوە، رۆژنامەی نیۆرک تایمز بڵاویکردەوە، کەم ئەزموونی پۆلیسەکە لە تەقەکردن و بە بەختی یاوەری ئەو ئەندامەی ئەنجومەنی پیرانبوو رزگاری بوو و نەیپێکا.\nئەو سەرۆکە کێ بوو لە شەمەندەفەرەکەدا ونبوو؟\nرۆژی شەممەی مانگی کانوونی دووەمی ١٩١١ کاتێک ولیام ھاوەرد، ٢٧ەمین سەرۆکی ئەمریکا، بۆ ماوەی یەک کاتژمێر دیارنامێنێت، دواتر دەردەکەوێت بەمەبەستی بینینی شەمەندەفەرەکانی کاپیتۆڵ سەرقاڵی گەڕانبووە.\nرۆژنامەی واشنتۆن تایمز بڵاویکردەوە، نیگەرانی کۆشکی سپی داگرت کاتێک ھیچ زانیارییەک لەبارەی سەرۆکەوە نەبوو و دیاریش نەبوو.\nئەو دۆخە نەخوازراوە چی بوو توشی جۆن کەنەدی ھات؟\nکاتێک جۆن کەنەدی ئەندامی ئەنجومەنی پیران بوو، ویستی سواری شەمەندەفەرەکە ببێت، بەڵام رێگەیان پێنەدا سەربکەوێت و پێیان وت، "کوڕم رێگە بدە ئەندامانی ئەنجومەنی پیران بڕۆن"، تیمی پێشوازی کاران نەیان ناسی کەنەدی خۆی ئەندامی ئەنجومەنی پیرانە بەھۆی ئەوەی ئەندامێکی گەنجی ئەنجومەنەکە بوو.\nشەمەندەفەرەکە ھەموویان بەدڵیان نییە\nمایک دیواین ئەندامی ئەنجومەنی نوێنەران رێگەی نەدەدا ئەندامانی تیمەکەی سواری شەمەندەفەرە ببن بە بەڵگەی ئەوەی ئەو کارە سامانی گشتی بە فیڕۆدەبات.


پرۆسه‌ی هه‌ڵبژاردن له باشووری کوردستاندا، به‌ته‌نها ئه‌نالیزه‌کردنی گۆڕان نییه، به‌ڵکوو ئه‌نالیزه‌ی ده‌سه‌ڵاتیشه، پرسیاری گرنگ لێره‌دا ئه‌وه‌یه: چیی ڕووده‌دات، کاتێک ده‌سه‌ڵاتێک چ کۆن بێت یان نوێ ئه‌نالیزه‌ی ده‌سه‌ڵات ده‌کات؟ گۆڕانچییه‌کان ئاماده‌ن هه‌موو شت له‌پێناوی ئه‌م گۆڕانه‌دا بکه‌نه قوربانیی، ده‌سه‌ڵاتی یه‌کێتیی و پارتی دیموکراتیش هه‌مانشێوه. پرسیارێکی تر ئه‌وه‌یه: چیی ڕووده‌دات دوای ساغبوونه‌وه‌ی ده‌نگه‌کان و سه‌رکه‌وتنی لیستێک؟ گوومان له وه‌ڵامی ئه‌م پرسیاره‌دا له‌لای ئێمه بریتییه: حکومه‌تی هه‌رێم ده‌بێت قوربانیی بدات هه‌تاوه‌کوو حکومه‌ت به‌هێز بێت. ئاشکرابوونی نهێنیی ئه‌م قوربانییه هێشتا زووه قسه‌ی له‌سه‌ر بکرێت، لێ مرۆڤ له‌م بیرکردنه‌وه‌یه‌دا ناتوانێت خاوه‌نی گوومان نه‌بێت. قیمه‌کردنی ڕاوبۆچوونه‌کان و توانجه گازگره‌کان تاڵتریین باروودۆخه، که که‌سێکی تێبکه‌وێت، پێپێکه‌نیین و بێڕێزییپێکردن هه‌نووکه بوه‌ته چه‌قی قورسایی وته‌ی سیاسییه‌کانی ئه‌م نیشتیمانه. ئه‌م ئه‌تمۆسفێره‌یه‌ی ئێستای سیاسییه‌کانی ئێمه ده‌کرێت به "سارکاسموس"یه‌ت، "گاڵته‌پێکردنی گازگرانه و قیمه‌کردنی ڕامانه‌کان" پێناس بکرێت.\nله وتاری سیاسییه‌کانماندا تیرانیزه‌کردنی خه‌ڵکیی به ئاسانیی ده‌رده‌که‌وێت، ئه‌مانه تاکی تینووی ده‌سه‌ڵات و زاڵده‌ستیین. خاڵێکی گرنگ، که ئێستا کاتیه‌تی باسی لێبکرێت، بریتییه له چه‌مکی تۆتالیتارییه‌ت. هه‌رچه‌نده ده‌سه‌ڵاتێکی ئاوها به فه‌ڕمی بوونی نییه، که‌چیی له‌لای ئێمه ئه‌م چه‌مکه ڕاسته‌وخۆ و ناڕاسته‌وخۆ له وتاری نووسه‌ران و ڕۆشنبیرانی ئه‌م نیشتیمانه‌دا ده‌رده‌که‌وێت. گیۆڤانی ئامێندۆلا ساڵی 1923 بۆ یه‌که‌مجار ئه‌م چه‌مکه‌ی دژ به ده‌سه‌ڵاتی بێنیتۆ موسۆلۆنیی به‌کارهێنا، که هه‌وڵی قۆرخکردنی هه‌موو سه‌رمایه و هێزی ئیتالیای بۆ ده‌سه‌ڵاتی خۆی ده‌دا. بوونی ئه‌م چه‌مکه له وتاری نووسه‌ران و ڕۆشنبیراندا به واتای هه‌بوونی ئه‌و هه‌سته‌ی، که ترسی له قووتبوونه‌وه‌ی ئه‌م ده‌سه‌ڵاته تۆتالیتارییه هه‌یه. ئه‌گه‌ر هه‌موو تاکی کورد یه‌کێتی و پارتی دیموکرات بوون بۆ هه‌تاهه‌تایه، ئه‌گه‌ر له‌دوای ڕاپه‌ڕینه‌وه ده‌سه‌ڵات به به‌رده‌وامی له‌نێوان یه‌کێتیی و پارتی دیموکراتدا دابه‌شبکرێت له‌لایه کۆمه‌ڵیشه‌وه له ڕێگای ده‌نگدانه‌وه ڕه‌وایه‌تییان پێبدرێت، که‌واته ئێمه خاوه‌نی کۆمه‌ڵگایه‌کی گشتگرین، تۆتالیتارییه‌تیش هیچ شتێک نییه بێجگه له سیستێمێکی گشتگرانه. ڕێککه‌وتنی یه‌کێتیی و پارتی دیموکرات به‌شێکه له هه‌وڵه‌کانی ناو ئه‌م سیستێمه، که وه‌ها ده‌کات خه‌ڵکی به‌ناچاریی به‌شێک بن له ستراکتوری ئه‌م گشتگرییه. تاکی کورد له ئاگایی و نائاگایی خۆیدا به‌شێکه له‌و ستراکتوره گشتگره، به‌شێکه له‌و سیستێمه، که له دواڕۆژدا خۆیشی یان ئه‌وه‌تا هێزی ڕۆیشتنی ئه‌م سیستێمه‌یه یان له‌ژێر ڕۆیشتنی ئه‌م سیستێمه‌دا پانده‌بێته‌وه.\nشه‌ڕی ئێستای ڕیفۆڕم و یه‌کێتیی شه‌ڕێکه، که به‌شێکه له پرۆسه‌ی به گشتگرکردنی ئه‌م کۆمه‌ڵگایه. ئه‌م شه‌ڕه گه‌یشتۆته قۆناغێکی ترسناک، قۆناغێک، که سیاسییه‌کانیان به‌بێ سڵه‌مینه‌وه کڵپه‌ی ئاگر له مێژووه‌وه هه‌ڵده‌گرن و له ئێستادا دایده‌نێن. هێنانی ئه‌م ئاگره له مێژووه‌وه بۆ ئێستا به‌بێ هۆ نییه، به‌ڵکوو به‌شێکه له سیاسه‌تی ئه‌م سیاسییانه‌ی ئێمه، ئه‌مانه با هه‌نووکه خۆیان به ڕیفۆڕمیست بزانن، لێ نابێت بیریان بچێته‌وه، که ئه‌وان پێشتر به‌شێک بوون له ستراکتوری ناو یه‌کێتیی. هێنانه‌کایه‌وه‌ی کێشه‌ی "کووشتن" و به‌رپرسیارێتیی هه‌ڵگرتنی، ترسناکتریین قۆناغی ململانێی نێوان ڕیفۆڕمیسته‌کان و یه‌کێتییه. ئه‌م قۆناغه ده‌بێته مایه‌ی که‌مکردنه‌وه‌ی باوه‌ڕی هاووڵاتییان به سیاسییه‌کانی کورد، به‌شێوه‌یه‌ک، که تاکی کورد چیدی توانای به‌رگرییکردنی له خۆی وه‌ک کورد نه‌مێنێت و ماندووبێت هه‌تا ئه‌و ئاسته‌ی فه‌رمانڕه‌وایه‌تییه‌کی ده‌ره‌کیی له‌لا زۆر له فه‌رمانڕه‌وایه‌تیی خۆیی له‌لا باشتر بێت. له سه‌رێکی تره‌وه ئه‌م قۆناغه ده‌بێته مایه‌ی نانه‌وه‌ی کێشه‌ی دوژمنایه‌تیی و ڕشتنی خوێن، تۆڵه‌سه‌ندنه‌وه و ئاڵۆزیی کێشه‌ی ناوخۆی شار و شارۆچکه‌کان. ئێمه دڵنیاین له‌وه‌ی، که سیاسییه‌کانی ئێمه ئاماده‌ی کردنی هه‌مووجۆره کارێکن له‌پێناوی به‌رگرییکردن له خۆیان و مانه‌وه‌یان له ده‌سه‌ڵاتدا. ده‌شێت سیاسییه‌کانمان هه‌مووجۆره هاوکارییه‌کی که‌سوکاری قوربانییه‌کان بکه‌ن له‌پێناوی سه‌ندنه‌وه‌ی تۆڵه‌دا. هه‌موو تۆڵه‌سه‌ندنه‌وه‌یه‌ک ده‌بێته هۆی که‌مبوونه‌وه‌ی ئه‌ندامێکی ڕیفۆڕم یان یه‌کێتیی، له ڕوانگه‌ی ڕیفۆڕمیسته‌کان و یه‌کێتییه‌کانه‌وه ئه‌م کاره قازانج به‌وان ده‌گه‌یه‌نێت، به‌ڵام ئه‌وان له به‌رژه‌وه‌ندییه‌کانی خۆیان زیاتر نه‌بێت هه‌رگیز بیریان له کۆمه‌ڵگا نه‌کردۆته‌وه، بیریان له‌وه نه‌کردۆته‌وه، که له ڕێگای ئه‌م کاره‌وه چه‌ند زیان به هاووڵاتییان ده‌گات؟ ئاگری شه‌ڕی دوژمنایه‌تیی له چه‌ند ماڵدا ده‌که‌نه‌وه؟ کۆمه‌ڵگای ئێمه، کۆمه‌ڵگایه‌کی پێشکه‌وتووی سکۆلار نییه، که ده‌سه‌ڵاتی داد تێیدا ده‌سه‌ڵاتێکی باڵا بێت بۆ ڕێگاگرتن له هه‌مووجۆره تووندوتیژییه‌کی له‌وجۆره. به‌ڵکوو دادی ئێمه دارێکه به‌ده‌ست سیاسییه‌کانی پارته‌کانمانه‌وه، که به ئاره‌زوو و ویستی خۆیان چۆنیان بوێت ئاوها ده‌یوه‌شێنن.\nئێمه لێره‌وه داوا له سالار عه‌زییز و هه‌موو ئه‌و سیاسییانه‌ی تر ده‌که‌ین، که گه‌مه‌یه‌ک بکه‌ن زیان به خۆیان و ڕیفۆڕم و یه‌کێتیی بگه‌یه‌نێت نه‌ک به کۆمه‌ڵ، ئه‌وان بۆیان نییه کۆمه‌ڵ بکه‌نه قوربانیی گه‌یشتن به ویسته‌کانیان. ئێمه دڵنیاین له‌وه‌ی، که له ئاینده‌دا ئه‌م ئاگره گه‌وره‌تر ده‌بێت، به‌ڵام تاکی کورد و که‌سوکاری هه‌موو قوربانییه‌کان ده‌بێت بۆ هه‌موو جۆره کێشه‌یه‌ک ڕێگای داد بگرنه‌به‌ر نه‌ک تۆڵه‌سه‌ندنه‌وه و خوێن ڕشتن، چونکه ئه‌م دوژمنایه‌تییکردن و ڕشتنی خوێنه ته‌نها قازانج به به‌ره‌ی ڕیفۆڕم و یه‌کێتیی ده‌گه‌یه‌نێت نه‌ک به که‌سوکاری قوربانییه‌کان.\nئێمه لامان وایه سالار عه‌زییز نه‌زانتریین سیاسیی ناو به‌ره‌ی ڕیفۆڕمه، که ده‌ستی بۆ ئاگرێک بردووه، که له‌پێش هه‌موو که‌سێکه‌وه خۆی ده‌سووتێنێت به قووتکردنه‌وه‌ی پرسیاری "چۆنێتیی کووشتنی به‌کر عه‌لی شاعیر؟". هه‌ڵدانه‌وه‌ی ئه‌م لاپه‌ڕه و قووتکردنه‌وه‌ی ئه‌و پرسیاره‌ی، کێ به‌رپرسه له کووشتنی هه‌موو ئه‌وانه‌ی به فه‌رمانی سه‌رکردایه‌تیی یه‌کێتیی کووژراون ته‌نها به دۆکومێنت ناسه‌لمێنرێت، به‌ڵکوو بیرکردنه‌وه‌یه‌کیش له‌پاڵ ئه‌م دۆکومێنته‌دا پێویسته. کووشتنی وریا، هه‌وڵدانی کووشتنی خه‌تیبی سلێمانیی برای ئه‌نوه‌ر قه‌ره‌داغیی و چه‌نده‌های تر، که ده‌بێته مایه‌ی گه‌وره‌تریین کێشه له کۆمه‌ڵگاکه‌ماندا، که پێویستمان پێی نییه. فه‌ره‌یدوون عه‌بدولقادر، مه‌لا به‌ختیار و چه‌نده‌های تر پریشکی گه‌وره‌ی ناو ئه‌م ئاگره‌ن. ئه‌مه وێڕای ئه‌وه‌ی، که له‌ناو پارتی دیموکرات، حسک، پاسۆک، شیوعیی، ئیسلامییه‌کان و هه‌موو ڕێکخراوه‌کانی تریش دۆسیه‌ی له‌وشێوه‌یه هه‌یه. ده‌کرێت کورد ئه‌م کێشه‌یه هه‌ڵبگرێت بۆ کاتێک، که دادپه‌روه‌ریی و دڵنیایی نه‌ته‌وه‌ییی تێیدا سه‌روه‌ر و پارێزراوه. ماوه‌ته‌وه بڵێین: له‌م گۆڕانه‌دا مه‌رج نییه، ده‌نگ هه‌بێت، به‌ڵکوو بوونی ده‌نگگه‌لێک زیانی گه‌وره‌ترمان پێده‌گه‌یه‌نن وه‌ک له‌وه‌ی، که چاوه‌ڕوان ده‌کرێت.\nمه‌سعود بارزانی یه‌ک ملیارد و دوو سه‌د و په‌نجا و پێنج ملیۆن ئیرۆ بۆ سویسرا ده‌گوێزێته‌وه (نوێکراوه‌ته‌وه)\nئه‌و کچه منداڵه‌ی مه‌لا به‌ختیار بۆ کوشتنی د. ڕۆژ ناردبووی پاراستن له ناوی برد


كۆمیدیای بەرێوبەری رۆشنبیری سلێمانی\n627 جار خوێندراوەتەوە کات09:13 بەروار11-09-2019\nبۆ پەرەپێدانی فەرهەنگ و كلتووری ئەم شارە،(20) ملیار دینار خەرجكراوە، بەرێوبەری رۆشنبیری ئەم شارەش، بە پێی خشتەیەك شێوازی خەرجكردنەكەی بڵاو كردوەتەوە. من بۆیە قسە لەم بابەتە دەكەم، چونكە پەیوەندی بە فەرهەنگ و كلتوورەوە هەیە، كە رووبەری ئیشكردنی منە. لەهەمانكاتدا لەبەر ئەوەی ئەو بەرێوبەرە ئاستی رۆشنبیری زۆر میللییە، پێویست ناكات بە زمانێكی رژدی رۆشنبیری لەسەری بنووسین، چونكە تێناگات. لەبری ئەوە زمانێكی میللی تەنزئامێز قەرزدەكەین، بۆئەوەی تەنزئامێزانە لەبارەی شێوازی خەرجككردنەكەوە هەندێ ختوكەی بدەین و تێش بگات لێمان.\nبەپێی خشتەی بڵاوكراوە...\nیەكەم: خەرجی بەرێز بەرێوبەر بۆ كارو چالاكی، بۆ ماوەی چوار ساڵ(1)ملیار و (612) ملیۆن! دەبێت ئەم بەرێوبەرە چ كارو چالاكییەكی كردبێت ئەم هەموو پارەیەی بۆ خەرجكراوە. یانی هەموو شەوێكیش _گەعدە_یەكی كردبێت و مەجلیسێكی گەورەشی هەبووبێت و، خوانێكی رازاوەی بۆ تەرخانكردبێت هێشتا ناتوانرێت ئەم بڕە پارەیە خەرجبكات. پێدەچێت یەكێك بێت لە رۆشنبیرە زۆر گەورەكانی ئەم دونیایە و هەر رۆژی لە وڵاتێكی جیاوازدا جوڵە و چالاكی رۆشنبیری كردبێت بۆناسینی فەرهەنگەكەمان. بەڵام هەرچەند سەیری ئاستە میللیەكەی دەكەیت و سەیری ئەم بڕە پارەیە دەكەیت، پێویستی بە لیژنەی دەستپاكییە، تا دەستبخاتە قوڕگی.\nدووهەم: بەهەمان شێوە دیسان خەرجی بەرێزیان بۆ كاروچالاكی (4) ساڵ. بریتییە لە (1) ملیار (454) میلۆن. لە پاڵ ئەوەدا دیسان بڕی(64) ملیۆن بۆ كارو چالاكییەكانی! من هاوڕێكم هەیە مەزرەعەی مانگای هەیە. دەڵێت: (750) مانگام هەیە، ساڵانە بڕی (120) ملیۆن دینار خەرجی كاو جۆیانە. واتە لە چوار ساڵدا(480) ملیۆن خەرجیان هەیە، بەرامبەر ئەوە دووقات شیرم دەدەنێ. وەسەلام.\nسێهەم: چاككردن و پیداویستی هۆڵی ڕاپەرین(زانكۆی سلێمانی) تەلاری هونە. بڕی (194) ملیۆن. زۆرباشە با بپرسین تۆ بەرێوبەرایەتی رۆشنبیری چ پەیوەندییەكت بەزانكۆوە هەیە؟ زانكۆ خۆی وەزارەتی هەیە، بودجەی تایبەتی خۆی هەیە، تۆ خێربەئاوی حەمامەوە دەكەیت؟ تۆ چكارەیت لەخۆتەوە پارەی كلتوور و فەرهەنگ بۆ شوێنی دیكە خەرج دەكەیت؟ لەوە دەگەڕێین، بابچینە سەر تەلاری هونەر، وەرنە خوارەوە بۆ خاڵێكی تر.\nچوارەم: دیسان تەلاری هونەر، لەبڕگەی دووهەمدا. بڕی(379) ملیۆن دیناری بۆ خەرجكراوە بۆ ئەم بابەتە. دیسان تەلاری هونەر، وەرنە خاڵی پێنج.\nپێنجەم: نۆژەنكردنەوەی تەلاری هونەر، بڕی(175) ملیۆنی بۆ خەرجكراوە. بەرێزان ئەبێت ئەم تەلاری هونەرە چ وێرانەیەك بێت، لە سێ شوێنی جیاوازدا ئەم بڕە پارە زۆرانەی بۆ خەرجكراوە؟ لەراستیدا بەو بڕە پارانە تەلارێك باشتر لەوەی هونەری پێدروستناكرێت؟ ئاخر ئەو بڕەپارە زۆرە كاتێك دەكەوێتە دەست نەخوێندەوارێكی گەورەی گەلەكەمان، بەم شێوە خەرجدەكرێت وخۆی لێبووە بە نۆژەنكارێكی گەورەی ئەمشارە. بێئاگا لە كلتوور و فەرهەنگ، بێئاگا لە دەستكاریكردنی هونەر و رۆشنبیری، بۆخۆی لەناو دونیایەكی میللیدا سەرقاڵی بەخەساركردنی پارەی فەرهەنگ و كلتووربووە بەناوی رۆشنبیرییەوە.\nشەشەم: من زۆر لەسەر خاڵەكان نادوێم. بەڵام دوای ئەوەی ئێوە شێوازی خەرجكردنەكە لە خشتەكەدا دەبینن. بۆخۆتان بڕیاربدەن بزانن ئەم نەخوێندەوارە گەورەیەی گەلەكەمان چۆن ئەم پارانەی خەرجكردوە و چ شوێنێكی گرتووە لەناو پەرەپێدانی رۆشنبیریدا؟ هیچ گومانم نییە ئەمە شایەنی ئەوەیە، داواكاری گشتی بەزوترین كات بڕیاری دەستگیركردنی بدات، پاشان بنكەی پۆلیسی بەڕێزیش بە پیكاب بچن بەشوێنیدا و نەهێڵن لە پێشەوە دانیشێت و لە پشتەوەی پیكاب بیگوازنەوە بۆ زیندان، بۆئەوەی تێبگات ئەو ژمارە گەورەی پارە بۆ رۆشنبیری و كلتوور، بەم جۆرە خەرج ناكرێت. لەوەش كۆمیدیی تر، بڕی (870) ملیۆنی بۆ چاككردنەوەی كەموكورتی كتێبخانەی گشتی خەرجكردووە. ئەم ژمارەیە زەختم بەرز ئەكاتەوە، چونكە لەم شارە دوو ناوەندی گەورە و دوو كتێبخانەی گەورە هەن، بەناوی (ئەندێشە و غەزەلنووس) بەو بڕەپارەیە دەتوانی هەردوو كتێبخانەكە بەرەفەكانیانەوە بكڕیت. بڕی(4)ملیاری بۆ نۆژەنكردنەوەی كارگەی جگەرە خەرجكردوە، ئەم پارەیە شارێكی بچوكی پێدروستدەكرێت، خۆتان بچن سەیری ئەو كارگەیە بكەن، بزانن نۆژەنكردنەوەكەی چۆنە و ئەم بڕە پارە زەبەلاحە لە چیدا خەرجكراوە؟ باسی ئەوە ناكەین پارەی بۆ نۆژەنكردنەوەی گەلەری خەرجكردووە و ژێر زەمینی ماڵەكەی خۆی كردوە بەگەلەری!(بۆ گەعدەی شەوانە) شارێك مەخلوقێكی لەم جۆرە ببێتە نوێنەری سیما رۆشنبیرییەكەی، بێگومان (20)ملیار دینار بەم جۆرە خەرجدەكرێت. بێدەنگ بوونی ئەهلی كلتوور و رۆشنبیری و هونەر، لەم مەخلوقە بێدەنگ بوونە لەو شێوازە خەرجكردنەی، كە تەنها بێحورمەتییە بە كلتوور و فەرهەنگ. مەعقول نییە بابایەكی میللی بێت بەناوی رۆشنبیرییەوە بەم جۆرە مامەڵە بە پارەی فەرهەنگ و كلتوور بكات.\nتێبینی: گەر یەك پەرچەكرداری ناجۆر بنوێنێت، كۆمەڵێك شتی دیكە هەیە دەوترێن.


پارتی ب گۆتارا خوە بەژداریێ د نەتەوەسازیێ دا دکە – Sibehî سبەھی\nپارتی ب گۆتارا خوە بەژداریێ د نەتەوەسازیێ دا دکە\nBergeh Kurdistan On 23/09/2021 / نڤیسار\nدبە کو بەرپرسێن ھەموو پارتیێن کوردستانێ دز بن. پارتی یا پاكژ ژی ئەو بە یا ب دەست نەکەفتی. لێ! ژ ئالیێ پەروەردەیێ و ئاراستەکرنا جڤاکی ڤە جوداھی د ناڤبەرا پارتییان دا ھەنە. ھەر ئێک خوەدانا گۆتارەکێ یە.\nتو دکاری ئەندامێ بزاڤا گۆرانێ بی و ببێژی “ئالا پارچەپاتەیەکێ بێ بھا یە” و ھەموو بزاڤا گۆرانێ نەبێژیتە تە پیێ تە یێ خوارە.\nتو دکاری ئەندامێ مەلبەندێ دھۆکێ یێ ئێکگرتوویا ئیسلامی بی و ژ بۆ سەرکەفتنا ئەردۆگانی سوجدەیێن شوکرێ بۆ خودێ ببی و ب داگیرکرنا عەفرینێ ھندی دنیایەکێ کەیفخوەش ببی و سەرۆکێ مەلبەندی ژی ب ئەنیا تە ڤە ماچی بکە.\nتو دکاری سەرۆکا کۆما پارلەمانتەرێن ئێکەتیێ (ئێكەتیا نشتمانیا كوردستانێ) و ئەنداما سەرۆکاتی یا ئێکەتیێ بی و د بەر مارشا وەتەنی یا ئیراقێ را مەست ببی و ببێژی “ئەم دێ شەری ژ بۆ ئێکپارچەیی یا ئاخا ئیراقێ بکین” و گرەگرێن ئێکەتیێ ژی بەرەڤانیێ ژ تە بکن.\nتو دکاری پەکەکە بی و ببێژی “پرۆژەیێ دەولەت-نەتەوە شکەستی یە، گەرەکە ئەم کاری ژ بۆ کۆنفەدرالیزما گەلێن رۆژھەلاتا ناڤین بکین، درستکرنا دەولەتا کوردستانێ دێ دژمناتییان خورتر بکە”.\nتو دکاری خوەبەخشێ نفشێ نوو بی ئیراقی بی، ترک بی، فارس بی چبی ئەو بی، یا گرنگ ببێژی “شاسوار سەرۆکمە” و جڤینان بدی بارزانی.\nتو دکاری کۆمەل (كۆمەلی دادگەری كوردستان) بی و بخوازی ئەمەریکا ژ ڤێ ئاخێ دەربکەڤت ڤێجا پاشی ئەڤ ئاخە بکەڤە دەستێ تالیبانێ، قاعیدەیێ، ئەنسارێ و فلانێ فیسارێ نەخەمە.\nلێ! دگەل پارتی (پارتیا دەمۆكراتا كوردستانێ) نابت، یێ/یا كو پارتی بت، نابت ئێک گۆتن و کریارا ل دژی کوردستانێ و نەتەوە و نیشتیمانی بکت. یێ/یا بکت، ئێکسەر ھەڤدژە دگەل خوە. ئەو ژ بنەمایێن پارتیێ لاددت. پارتی دێ خوە ژ وی/وێ بێ پار بکت. ئەڤە ژ بۆ من گرنگە.


تورکیا دەمێکە شوڵی لێهەڵکێشاوە، لە چل ساڵی رابروودا، (٣٠) کەڕەت ئۆپەراسیۆنی ئاسمانی و زەمینییان کردووەتە سەر باشووری کوردستان.\nبە هەرنرخێک بێت، نایانەوێ ئێرە ئارامبێت. نەک هەرئەوە، بەڵکو بەڵگەنامەکانی (میساقی میللی) میتۆدێکەو کاریلەسەردەکەن.\nبەقەولی خۆیان، (ویلایەتی موسڵ)، بەشێکی دانەبڕاوی تورکیایەو شارەکانی هەولێر و کەرکوک، پارێزگای هەشتاو سێ و چواری تورکیان.\nئەمە پوختەی پەیامی تورکیایە.\nپەکەکە پاساوی هێرشەکانەو بەس، گەر ئەوان نەبوونایە، پلانی داگیرکردنی باشوری کوردستان دەمێکبوو جێبەجێکرابوو.\nکەواتە پێویستە هێزە سیاسییەکان، بە دنیابینیی دیپلۆماسییەتی تورکیا فریونەخۆن. تورکیا، لەسەردەمی ئاکپارتییەوە، ئامڕازەکانی سنوربەزاندن و چاوسورکردنەوەی سورترکردووەو وەک چۆن پاڵنەرە ئاینییەکە، لە حەفتاکاندا، ئەربەکانی تاودایە باکوری قوبرس، هەمان پاڵنەر، بە ڕۆحە تۆرانییەکەوە لەم پیاوە دوخوێنڕاکردووەی خەونی عوسمانلیدا تاویدەدا بۆ داگیرکردنی ویلایەتی موسڵ.\nپارتی پێویستە میکانیزمی لۆژیکو دۆستایەتی و پردە ئابورییە فشەڵەکە فوتێنەکاو رێگەیتر و ڕازیتری مامەڵە لەتەک تورکیا بگرێتە بەر. بەشبەحاڵیخۆم، سوچێکی ئەم رێکەوتنەی هێزەکانی رۆژئاوا، بەڕێگەیەکی جیاواز لە ئۆکەی تورکیا دەزانم و پشتیوانی هەولێری لەگەڵدابووە. ئەمە خۆیلەخۆیدا هەوەڵین لاملی و لاموجیمییە لەدەرەوەی خواستەکانی تورکیا گوزەراوەو جێگەی دڵخۆشییە.\nپێمانوایە، زیاد لەپەکەکە، پارتی و زۆنەکەی لەژێر مەترسی رووبەڕووبوونەوەی تورکیان،\nبا لەئێستایدا لەباشترین دۆخی پەیوەندیشدا پیشیان لە پەکەکە خواردبێتەوەو لە هەندێحاڵەتیشدا گەر کارئاسانییان بۆ تورکیا نەکردبێ، ئەوا هێندەی بەغدا هەڵوێستیان نەبووە!\nیەکێتی لە ئێستادا دوورترە لە دێوەزمەی تورکیا، وەلێ پەیوەندییەکانی پێیناوەتە دۆخێکی دژوارەوە. لەپاش شازدەی ئۆکتۆبەر فشارەکانی تورکیا بەتایبەتی بۆ سلێمانی بەئاشکرا دیاربوون. یەکێتی پاڵپشتێکی مەعنەوی پەکەکەیە، وەلێ باجی بەرگرییکردنی لە پەکەکە داوەو لەسەر ئەم حسابەیش نەیارەکانی ئۆکەیەکی نابەدڵیان وەرگرتووە!\nیەکێتی داهێنەری پرسی ئاشتەوایی باکوری کوردستان و ئەنکەرە بوو، ئۆزال ئەندێشە سیاسییەکانی خۆی، دەخستە بەردەم مام جەلال و ئەویش کۆدی کەسایەتی ئۆجەلانی دەخوێندەوە. ئاسان نییە ئێستا یەکێتی ئەو توراسی تەباییە خاوەندارییەتی بکات، چون هاوکێشەی یەکێتی لەناوچەکەدا ئاڵۆزترە لەو رابردووەی کە هەیبووە.\nپەیوەندییەکان ئاڵۆزن، رەنگە پارتی و یەکێتیش بەسانایی سەریان لێدەرنەکەن. پەیوەندییەکان لەوەدا نەماونەتەوە کە ئایدیۆلۆژیاو بیروباوەڕ دایانبڕێژێتەوە. بەرژەوەندی ئابوری و هێزی هەواڵگیریی، زائیدەن ئامادەیی بێپێشینەی روسیاو کڕکەوتنی بەرژەوەندییەکانی ئەمەریکایش لەناوچەکەدا، دیسانەوە چەپۆکێکی قوڕاوییە بە تەوقی سەری هێمنی ناوچەکەوە. ئیسرائیلیش کەمتازۆر چاوێکی لە زەوارە زەنگینەکەی جیۆسیاسی ناوچەکەیەو چاوەکەی تریشی بە پەکەکە هەڵنایەت، تەنانەت سێبەرەکەی پەکەکە خاکی داعشی بە تورەکە وێژا. هێشتا کەللەڕەقیی کەلتورە دژ بە چەپەگەراییەکە لە دەماری سیاسەتی ئیسرائیلدا، پشتیوانی راستڕەوە مەزهەبگەراییەکەی تورکیای ناوناتۆیەو سویچ ئۆنی پەنجەی ئیسرائیلییەکان، توڕەیی تورکیای بەرداوەتە ئەم کیشوەرە بێساحیبە.\nئیسلامییەکانیش بۆچی هیچ، دەکرێ رۆڵی ناوبژیوانی ببینن. دەتوانن ئاداتی قەدەرێکی جوانبن، بەداخەوە هەندێکیان مەلا ئیدریسێکی ساختەی سیاسەتەکانی کن ئەردۆگانن. کەمتازۆر خۆیان لە قەرەی قەیرانەکە نادەن، نیگەرانییان پێوە دیارە، وەلێ هێشتا هەندێکیان سوجدەی شوکر بۆ سەرکەوتنەکانی ئەردۆگان دەبەن.\nهێشتا هەندێکیان تەزووی ئۆخەی و موچرکەی ئیمان دەیانگرێ، وەختێک ریزەنوێژخوێنێکی ئەنکەرە لەبەرباران دەبینن، بینیمان چۆن لەپەیجەکانیان بڵاویانکردنەوە، لەکاتێکدا ئاواییەکانی سنور، لەبەر لێزمەی بۆمبەکانی تورک، تەنانەت کەوەکانیشیان بە هێلکەوە قرچەیان دەهات، خۆ وێنەکانیشمان بینین.\nبەکورتی و کرمانجی، لەروانگەی تورکیادا، نێزیکی و دووری نییە، جاشو جەنگاوەری کورد یەکشتن، دەربارو دەستبەچەکەکان یەکشتن. هەرچی زووترە، زمانێکی نوێ و سیاسەتێکی یەکگرتوو، هەرچی زووترە، کۆمەڵی نێونەتەوەیی و ناوەندو هەولێر، پەکەکەو پێناوە راستەقینەکانی ئاشتی لەناوچەکەدا، دەبێت بەگیانێکی گەورەی کوردبوونەوە، کارلەسەر وەستانی ئەم ئافاتەی بەردەرگای بێشەوژەنی هەموومان بکەن


ڕێبه‌ری حیزبوڵا ده‌ڵێت گروپه‌که‌ی پلانیان بۆ کۆنتڕۆڵکردنی لوبنان نی‌یه\nڕێبه‌ری حیزبوڵا حه‌سه‌ن نه‌سروڵا په‌یمانیداوه به‌وه‌ی چه‌ک له پێناو به‌دیهێنانی ده‌ستکه‌وتی سیاسی له ووڵاته‌که‌دا به‌کارناهێنن و حیزبوڵا خواستی حوکمڕانی کردنی لوبنان ناکات.\nنه‌سروڵا له میانه‌ی ووتارێکدا له به‌رده‌م هه‌زاره‌ها له لایه‌نگرانی له به‌یروت گوتی به ڕاسپارده‌کانی نێو ڕێکه‌وتنامه‌که‌ی ئه‌م دواییه پابه‌ند ده‌بێت که پشتیوانی ووڵاتانی عه‌ره‌بی‌یه‌وه پێکهێنرا. به پێی ڕێکه‌وتنامه‌که، به‌کارهێنانی چه‌ک بۆ به‌دیهێنانی ئامانجی سیاسی قه‌ده‌غه‌یه. هه‌روه‌ها داوای له حکومه‌تیش کرد به به‌نده‌کانی ئه‌و ڕێکه‌وتنامه‌یه پابه‌ند بن.\nڕێبه‌ری حیزبوڵا ڕۆژی دووشه‌ممه و له یه‌که‌م ڕۆژی ده‌ست به‌کاربوونی سه‌رۆکی نوێی لوبنان ئه‌م تێبینیانه‌یدا. میشێل سوله‌یمانی سه‌رۆکی نوێ ده‌ستی به پێکهێنانی کابنه‌تی حکومه‌تێکی یه‌کگرتووی نیشتمانی کردووه له پێناو ئه‌وه‌ی کۆتایی به‌و قه‌یرانه سیاسی‌یه بهێنێت که بۆ 18 مانگه به‌رده‌وامه.\nپه‌رله‌مانی لوبنانی له ڕۆژی یه‌كشه‌ممه‌دا، فه‌رمانده‌ی پێشووی له‌شکری بۆ پۆستی سه‌رۆکایه‌تی ووڵات هه‌ڵبژارد به پێی هه‌مان ڕێکه‌وتنی که به پشتیوانی ووڵاته عه‌ره‌بی‌یه‌کان سازکرا.\nبه پێی ڕێکه‌وتنامه‌که، لایه‌نی ئۆپۆزسیۆنی به ڕێبه‌رایه‌تی حیزبوڵا مافی ڤیتۆی له نێو حکومه‌تی لوبنانی‌دا ده‌ستکه‌وتووه. سه‌رۆکی نوێش گوتویه‌تی بۆ پێکهێنانی ئه‌ندامانی کابنه‌تی نوێی حکومه‌ت به نیازه له ڕۆژی چوارشه‌ممه‌دا ڕاوێژ به ژماره‌یه‌ک له ئه‌ندامانی په‌رله‌مان ده‌کات.\nله زوویه‌کی ڕۆژی دووشه‌ممه‌شدا، سه‌رۆک بوش له میانه‌ی په‌یوه‌ندییه‌کی ته‌له‌فۆنیدا پیرۆزیبایی له به‌ڕێز سوله‌یمان کرد بۆ وه‌رگرتنی پۆستی سه‌رۆکایه‌تی لوبنان. سه‌رۆک بوش په‌یمانه‌کانی خۆی بۆ حکومه‌تی لوبنان دووپات کرده‌وه و داوای لێکرد سه‌ردانی واشنتۆن بکات.


شڵەژان و ترسی ڕێژیم لە چالاکیی بێوچانی پێشمەرگەکانی شار و شاخ\n11:41 - 16 بانەمەڕ 2719\nکوردستان میدیا: پاش چالاکییە بەربڵاوەکانی لایەنگرانی حیزب و پێشمەرگەکانی شار، ڕێژیم و سپای تێرۆریستی پاسداران وەزاڵە هاتوون و تووشی شڵەژان و ترسێکی زۆر بوونە.\nڕۆژی یەکشەممە، ١٥ی بانەمەڕ، هێزێکی زۆر لە تێرۆریستانی ڕێژیمی ئێران ڕوویان لە شاخەکانی گوندی سیاوان، بەردەکەشک، نەناس، نازناز، چەپان و دۆربەی سەر بە ورمێ کرد و هەڕەشەیان لە خەڵکی ناوچەکە کردبوو، کە پێشمەرگە هاتوونەتە ئەو ناوچانە و دەبێت خەڵک هاوکاریی ڕێژیم بکات.\nدوای ئەوەی کە پێشمەرگەکانی شار لە چەند ڕۆژی ڕابردوودا، وێڕای پەیمان نوێکردنەوە لەگەڵ هێزی پێشمەرگەی کوردستان و ڕێبازی شەهیدان و هەروەها لەسەر بەردەوامیی خەباتی ڕاسان و گرێدانی خەباتی شار و شاخ پێداگریان کرد، ڕێژیم تووشی شڵەژان و ترسێکی زۆر بووە.\nپاش ڕاگەیاندنی ڕاسانی خۆرهەڵات لە لایەن حیزبی دێموکراتی کوردستانی ئێرانەوە و حوزووری پێشمەرگەکان لە نێوخۆ، ڕێژیم لە کوردستاندا هەستی بە مەترسییەکی زۆر کردووە و بەردەوام هەڕەشە لە خەڵک دەکات کە یارمەتیی ڕێژیم بدەن.\nقارەمانانی دێموکرات لە شارەکانی کوردستان، بەردەوام وەفاداریی خۆیان بەرانبەر بە خەباتی ڕزگاریخوازانە و گیانبازانەی پێشمەرگەکانی هێزی پێشمەرگەی کوردستان دەردەبڕن و ئەمە ڕێژیمی وەلەرزە خستووە.